text:
ULUTSHA LUYABUZA
Yintoni Endimele Ndiyazi Ngokuthumelelana Imiyalezo Nemifanekiso Yamanyala Ngefowuni?
Ayintoni la manyala?
La manyala okanye isexting kukuthumela imiyalezo, iifoto okanye iividiyo ezibonisa amanyala ngeselfowuni. Enye indoda ithi: “Le sele iyindlela eqhelekileyo yokuncokola. Nithumelelana imiyalezo nize kamva nithumelelane iifoto ezivuselela inkanuko.”
Kutheni abantu besenza le nto? Elinye igqwetha elacatshulwa kwiThe New York Times lathi, olunye ulutsha luthi “ukuba nefoto yomntu ohamba ze efowunini kubonisa ukuba niyalalana.” Omnye oselula uthi isexting yindlela ekhuselekileyo yokuba neentlobano zesini. Woleka ngelithi: “Awukhulelwa ibe awufumani zifo ezidluliselwa ngokuba neentlobano zesini.”
Ezinye izizathu ezibangela ulutsha luthumelelane amanyala ngeselfowuni zezi zilandelayo:
Ukudlala ngothando nomntu onethemba lokuba uza kuthandana naye.
Ngenxa yokuba sele uthunyelelwe ifoto ebonisa amanyala ibe uziva unyanzelekile ukuba nawe uthumele ifoto efanayo.
Yintoni imiphumo yokuthumelelana imifanekiso yamanyala?
Emva kokuba uthumele ifoto ngeselfowuni, awukwazi kuyilawula into abantu abayenzayo ngayo nendlela abaza kukujonga ngayo. UAmanda Lenhart umbhali nomphandi wePew Research Center, ethetha ngesexting wathi: “Kulula ngabantu ukuthumela nokugcina ubungqina bokuziphatha kakubi.”
Kwezinye iimeko
Umfana uye athumele ifoto yentombazana ehamba ze kubantu abaninzi ukuze onwabise nje abahlobo bakhe.
Xa baliwe ngamantombazana, abanye abafana baye baziphindezelele ngokuthumela iifoto zalo mantombazana ehamba ze.
NGABA UBUSAZI? Kwiimeko ezininzi, ukuthumela iifoto zabantu abahamba ze kufaniswa nokuxhaphaza abantwana okanye ukusasaza iphonografi yabantwana. Abanye abantwana abaye bathumela ezi foto baye babekwa ityala lokuxhaphaza abantwana ngokwesini.
Ithini IBhayibhile?
IBhayibhile ithetha kakuhle ngokulalana kwabantu abatshatileyo. (IMizekeliso 5:18) Kodwa ayikufuni ukulalana kwabantu abangatshatanga. Makhe sihlole ezi vesi zeBhayibhile zilandelayo:
“Uhenyuzo nako konke ukungahlambuluki nokubawa makungakhe kukhankanywe kwaukukhankanywa phakathi kwenu, . . . kwanehambo elihlazo nentetho yobudenge nokuqhula okungamanyala.”
—Efese 5:3, 4.
“Bhubhisani . . . amalungu enu omzimba asemhlabeni, uhenyuzo, ukungahlambuluki, inkanuko yesini, umnqweno owenzakalisayo, nokubawa.”
—Kolose 3:5.
Ezi vesi azisilumkisi nje kuphela ‘ngohenyuzo’ (ukulalana kwabantu abangatshatanga) kodwa kwanangezinto ezifana ‘nokungahlambuluki’ (ibinzana ngokubanzi elibhekisela kulo naluphi na uhlobo lokuziphatha kakubi) ‘nenkanuko yesini’ (engabhekiseli ekukhanukaneni kwabantu abatshatileyo kodwa kumnqweno okhokelela ekuziphatheni okubi).
Zibuze:
Ukuthumela iifoto zabantu abahamba ze kukuko njani “ukungahlambuluki”?
Isexting iyivuselela njani “inkanuko yesini” engafanelekanga?
Kutheni umnqweno wokubuka okanye ukusasaza iifoto zabantu abahamba ze ‘usenzakalisa’?
Ezi vesi zeBhayibhile zilandelayo zinezizathu ezingakumbi zokuba siyeke ukuthumela iifoto zabantu abahamba ze.
“Yenza unako-nako ukuba uzinikele ukholekile kuThixo, ungumsebénzi ongenazintloni nganto.”
—2 Timoti 2:15.
“Luhlobo luni lwabantu enifanele nibe lulo ngokuphathelele ihambo engcwele nezenzo zozinikelo lobuthixo!”
—2 Petros 3:11.
Ezi vesi zithetha ngeengenelo zokuziphatha kakuhle. Xa uziphethe kakuhle, awubi nexhala lokuba ngeny’ imini izenzo zakho ziza kukulandela.
Zibuze:
Ndingumntu onjani?
Ngaba ndiyikhathalele indlela abaziwa ngayo abanye?
Ngaba ndifuna ukonwatyiswa ngento ebakhathazayo abanye?
Ukuthumela iifoto zabantu abahamba ze kundenza ndaziwe njengomntu onjani?
Ngaba ukuthumela iifoto zabantu abahamba ze akuzi kundenza ndingathenjwa ngabazali bam?
IBALI LOKWENENE “Ndinomhlobo wam owayigcina iyindaba yakwamkhozi into yokuba uthandana nomnye umfana. Noko ke, wathumela ifoto yakhe ehamba ze kulo mfana, waza nomfana wathumela eyakhe. Zange kudlule neentsuku ezimbini, utatakhe wafuna ukujonga ifowuni yakhe. Wabona imiyalezo, ibe wadana. Wayibuza intombi yakhe, ibe yavuma yonke into. Ndiyazi ukuba waba buhlungu ngenxa yale nto wayenzayo, kodwa abazali bakhe babothukile yaye babekhathazekile! Abazi nokuba bangaphinda bamthembe.”
Inyaniso yile: Ukuthumelelana iifoto zomntu ohamba ze kuthoba isidima salo uthumelayo nalo uthunyelwayo. Enye intombazana eyanyanzelwa ngumfana athandana naye ukuba athumele ezi foto ithi: “Le nto ndiyenzileyo iyandikruqula futhi indenza ndidane.”
Ekubeni ukuthumelelana iifoto zabantu abahamba ze kunemiphumo emibi, siya kuba senza kakuhle xa silandela icebiso leBhayibhile:
“Zisabe iinkanuko zobutsha.”
—2 Timoti 2:22.
“Dlulisa amehlo am angaboni oko kungento yanto.”
—INdumiso 119:37.
Ukuba ibinguwe ubuza kuthini?
Sebenzisa icebiso leBhayibhile kule meko. Funda oko kuthethwa nguJanet, uze ukhethe oko ucinga ukuba kufanelekile.
“Ngenye imini ndadibana nomfana, ibe sanikana iinombolo zethu zeselfowuni. Kwathi kungekapheli neveki wacela ukuba ndimthumele ifoto yam ndinxibe ipenti ne-bra.”
—UJanet.
Ucinga ukuba yintoni ebifanele yenziwe nguJanet? Ukuba ibinguwe ubuza kuthini?
A Unokuthi: ‘Akukho nto imbi ngaloo nto. Kakade, ukuba besiselwandle, ebeza kundibona ndinxibe ibathing suit.’
B Unokuthi: Andiqinisekanga ukuba uphezu kwantoni. Makhe ndithumele ifoto engavezi kangako ndize ndibone ukuba kuza kwenzeka ntoni.’
C Unokuthi: Lo mfana ufuna ukulala nam qha. Ndiza kuwucima lo myalezo.’
U-C lolona khetho lufanelekileyo, andithi? Kakade ke, iBhayibhile ithi: “Onobuqili ubona intlekele azifihle, kodwa abangenamava bayadlula baze bafumane isohlwayo.”
Eli bali likaJanet lichaza eyona nto idla ngokubangela le ngxaki nezinye iindlela zokuziphatha kakubi: Ngaba uyabakhetha abahlobo? (IMizekeliso 13:20) Ibhinqa eliselula uSarah lithi: “Tshomana nabantu owaziyo ukuba abazi kubunyamezela ububi.” Ibhinqa eliselula uDelia liyavumelana noku. Lithi: “Abanye abantu ocinga ukuba ziitshomi zakho abakuncedi uziphathe kakuhle, kodwa bakwenza uziphathe kakubi. Ukuba benza izinto ezingafunwayo nguThixo, bakwenza ungazenzi izinto ozaziyo ukuba zifanelekile. Ngaba nyhani ufuna loo nto?”


c: text/html

text:
Ibali 66: UIzebhele—Ukumkanikazi Ongendawo
EMVA kokufa kukaKumkani uYerobhoham, kumkani ngamnye olawula kubukumkani basentla bakwaSirayeli bezizwe ezili-10 wenza okubi. UKumkani uAhabhi ngoyena wenza okubi kunabo bonke. Ngaba uyasazi isizathu? Esona sizathu siphambili ngumkakhe, uKumkanikazi uIzebhele ongendawo.
UIzebhele akangomSirayelikazi. Yintombi yokumkani waseSidon. UIzebhele unqula uthixo wobuxoki onguBhahali yaye ubangela ukuba uAhabhi namaSirayeli amaninzi banqule uBhahali. UIzebhele umthiyile uYehova yaye ubulala abaprofeti bakhe abaninzi. Abanye kufuneka bezimele emiqolombeni ukuze bangabulawa. Xa uIzebhele efuna okuthile, ude abulale umntu ukuze akufumane.
Ngenye imini uKumkani uAhabhi ubuhlungu gqitha. UIzebhele uyambuza: ‘Kutheni na ubuhlungu nje namhlanje?’
‘Kungenxa yoko kuthethwe nguNabhoti kum,’ uyaphendula uAhabhi. ‘Bendifuna ukuthenga isidiliya sakhe. Kodwa uthe andinakusifumana.’ ‘Musa ukuzikhathaza,’ utsho uIzebhele. ‘Ndiza kukufumanela sona.’ Ngoko uIzebhele ubhala iincwadi eziya kumadoda amakhulu esixeko apho kuhlala khona uNabhoti. Uthi kuwo: ‘Funani amadoda angamatshivela niwaxelele ukuba makathi uNabhoti uqalekise uThixo nokumkani. Emva koko mkhupheleni ngaphandle kwesixeko uNabhoti nize nimxulube ngamatye afe.’ Kwangoko uIzebhele akuva ukuba uNabhoti ufile, uthi kuAhabhi: ‘Hamba ke ngoku uthabathe isidiliya sakhe.’ Akuvumi na ukuba uIzebhele ufanele ohlwaywe ngokwenza le nto imbi kangaka?
Ngoko ekuhambeni kwexesha, uYehova uthumela indoda egama linguYehu ukuba imohlwaye. Xa uIzebhele esiva ngokuza kukaYehu, uqaba amehlo aze azihombise abe mhle. Kodwa ekufikeni kukaYehu aze abone uIzebhele efestileni, umemeza athi kumadoda asebhotwe: ‘Mphoseni phantsi!’ Amadoda enza oko, njengokuba ubona emfanekisweni. Amphosa phantsi aze afe. Esi sisiphelo sikaKumkanikazi uIzebhele ongendawo.
1 Kumkani 16:29-33; 18:1-4; 21:1-16; 2 Kumkani 9:30-37.
Imibuzo
- Ngubani uIzebhele?
- Yintoni eyenza uKumkani uAhabhi abe buhlungu ngenye imini?
- UIzebhele wenza ntoni ukuze afumanele umyeni wakhe uAhabhi isidiliya sikaNabhoti?
- Ngubani othunyelwa nguYehova ukuya kohlwaya uIzebhele?
- Njengoko ubona kulo mfanekiso, kwenzeka ntoni ukufika kukaYehu kwibhotwe likaIzebhele?
Imibuzo eyongezelelekileyo
- Funda eyoku-1 yooKumkani 16:29-33 nese-18:3, 4.
Zazimbi kangakanani iimeko kwaSirayeli ngexesha likaKumkani uAhabhi? (1 Kum. 14:9)
- Funda eyoku-1 yooKumkani 21:1-16.
UNabhoti wayibonisa njani inkalipho nokunyaniseka kuYehova? (1 Kum. 21:1-3; Lev. 25:23-28)
Sinokufunda ntoni kumzekelo ka-Ahabhi wokuhlangabezana nentlungu? (1 Kum. 21:4; Roma 5:3-5)
- Funda eyesi-2 yooKumkani 9:30-37.
Sinokufunda ntoni kwinzondelelo kaYehu ekwenzeni ukuthanda kukaYehova? (2 Kum. 9:4-10; 2 Kor. 9:1, 2; 2 Tim. 4:2)
Funda Okungakumbi
UThixo Okuthiyileyo Okungekho Sikweni
Zikhuphelele ezi zinto uze ubone oko unokukufunda kwingxelo ka-Ahabhi, uIzebhele, Nabhoti, noEliya.

robotstxt: allowed

filter: keep


text:
OKUFUNDISWA YIBHAYIBHILE
Ukucoceka
UThixo ukujonga njani ukucoceka kwethu emizimbeni?
“Masizihlambulule kuko konke ukudyobheka kwenyama nokomoya.” —2 Korinte 7:1.
OKUTHETHWA YIBHAYIBHILE
UMdali wethu uyasithanda kwaye ufuna sibe sempilweni, siphile ubomi obude nobunemveliso. UThixo uthi: “Ngamana intliziyo yakho ingayigcina imiyalelo yam, ngenxa yokuba kuya kongezelelwa kuwe imihla emide neminyaka yobomi noxolo.” (IMizekeliso 3:1, 2) Uthando uThixo analo ngabantu lwabonakala kwimithetho awayinika amaSirayeli, eyayiquka imiyalelo engqalileyo ngokucoceka emzimbeni nogutyulo. (Duteronomi 23:12-14) Xa amaSirayeli eyithobela loo milinganiselo isengqiqweni, ayeba sempilweni aze akhuseleke kwizifo ezazithwaxa ezinye iintlanga, njengamaYiputa, awayengenayo le mithetho.—Duteronomi 7:12, 15.
Ngokufanayo namhlanje, abantu ‘abazihlambululayo kuko konke ukudyobheka kwenyama,’ okuquka imikhwa engahlambulukanga njengokutshaya, ukunxila nokusebenzisa iziyobisi, banciphisa amathuba okugula emzimbeni nasengqondweni nokufa ngaphambi kwexesha. Ekubeni siphila nabanye abantu, ukuthobela imilinganiselo kaThixo yokucoceka kubonisa ukuba sibakhathalele.—Marko 12:30, 31.
UThixo ukujonga njani ukucoceka ngokuziphatha nangokomoya?
“Bhubhisani . . . amalungu enu omzimba. . . uhenyuzo, ukungahlambuluki, inkanuko yesini, umnqweno owenzakalisayo, nokubawa, okulunqulo-zithixo. Iza ngenxa yezo zinto ingqumbo kaThixo.”—Kolose 3:5, 6.
OKUTHETHWA YIBHAYIBHILE
Njengokuba kubonisiwe ngaphambili, iBhayibhile isibongoza ukuba ‘sizihlambulule kuko konke ukudyobheka kwenyama nokomoya.’ Ngexesha likaYesu Kristu, abantu abaninzi, abaquka iinkokeli zonqulo zamaYuda, babesenza konke abanako ukuzigcina becocekile emzimbeni kodwa beyigatya imilinganiselo yokuziphatha neyokomoya. (Marko 7:1-5) Elungisa loo nto, uYesu wathi: “Akukho nto esuka ngaphandle engena emntwini enokumdyobha, ekubeni ingena. . . emathunjini akhe, yaye iphuma kumjelo ogutyulayo.” Wongeza wathi: “Oko kuphuma emntwini kuko okumdyobhayo umntu; kuba ngaphakathi, entliziyweni yabantu, kuphuma iingcinga ezimbi: uhenyuzo, ubusela, ukubulala, ukukrexeza, iinkanuko, izenzo zobungendawo, inkohliso, ihambo evakalala, iliso elinomona, . . . ukungabikho ngqiqweni. Zonke ezi zinto zingendawo . . . ziyamdyobha umntu.”—Marko 7:18-23.
Ngokutsho kukaYesu, abantu abanembono ebaxekileyo ngokucoceka emzimbeni kodwa babe beyigatya imilinganiselo kaThixo yokuziphatha neyokomoya, bafana nekomityi ecocekileyo ngaphandle kodwa ibe imdaka ngaphakathi.—Mateyu 23:25, 26.
Ngaba imilinganiselo yeBhayibhile isengqiqweni?
“Ukumthanda uThixo kuko ukuthi, siyigcine imiyalelo yakhe; kwaye ayinzima imiyalelo yakhe.” —1 Yohane 5:3.
OKUTHETHWA YIBHAYIBHILE
KuMika 6:8 sifunda oku: “Yintoni ayibizayo kuwe uYehova ngaphandle kokuqhelisela okusesikweni nokuthanda ububele nokuthozama ekuhambeni noThixo wakho?” Ngaba esi sicelo asikho sengqiqweni? Ngaphezu koko, uMdali wethu ufuna simthobele kuba simthanda. Xa sisenjenjalo, sivuya ngeyona ndlela. (INdumiso 40:8) Xa sisenza iimpazamo, sinokuthuthuzelwa yinceba kaThixo. “Njengoyise obenzela inceba oonyana bakhe, uYehova ubenzele inceba abo bamoyikayo. Kuba yena uyakwazi ukuyilwa kwethu, ekhumbula ukuba siluthuli,” okanye sibuthathaka kwaye asifezekanga.—INdumiso 103:13, 14.
Xa sishwankathela, imilinganiselo kaThixo yokucoceka emzimbeni, ngokuziphatha nangokomoya, ibonisa ukulunga nokusithanda kwakhe. Ukuthobela kwethu loo milinganiselo kubonisa ukuba silumkile ibe siyamthanda.
Funda Okungakumbi
UThixo Ukujonga Njani Ukutshaya?
Ayikho indawo eBhayibhileni ethetha ngecuba, ngoko singazi njani ukuba alifanelekanga?
IBhayibhile Iyabutshintsha Ubomi Babantu—Oktobha 2012
Abantu ababini bayitshintsha njani imikhwa emibi, equka utywala neziyobisi baza bonwaba ngokwenene?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
46 Ngako oko uSirayeli wanduluka nako konke okwakhe, waya eBher-shebha,+ waza wabingelela imibingelelo kuTHIXO kayise uIsake.+
2 Wathetha ke uThixo kuSirayeli emibonweni yasebusuku, wathi:+ “Yakobi, Yakobi!” waza wathi yena: “Ndilapha!”+
3 Waza wahlabela mgama wathi: “NdinguTHIXO oyinyaniso,+ uTHIXO kayihlo.+ Musa ukoyika ukuhla uye eYiputa, kuba ndiya kukwenza uhlanga olukhulu khona.+
4 Mna ndiya kuhla nawe ukuya eYiputa ndize ndikunyuse khona ngokuqinisekileyo;+ yaye uYosefu uya kukucima amehlo.”+
5 Emva koko uYakobi wasuka eBher-shebha, baza oonyana bakaSirayeli bamthwala uYakobi uyise, nabantwana babo, nabafazi babo, ngeenqwelo awayezithumele uFaro ukuba zibathwale.+
6 Ngokubhekele phaya, bayithabatha imihlambi yabo nempahla yabo ababeyiqwebile ezweni lakwaKanan.+ Ekugqibeleni bafika eYiputa, uYakobi nayo yonke inzala yakhe.
7 Weza noonyana bakhe, noonyana boonyana bakhe, iintombi zakhe, noonyana beentombi zakhe, nayo yonke inzala yakhe, eYiputa.+
8 Ngawo la amagama oonyana bakaSirayeli abafikayo eYiputa:+ uYakobi noonyana bakhe: Izibulo likaYakobi yayinguRubhen.+
9 Oonyana bakaRubhen yayinguHanoki noPalu noHetseron noKarmi.+
10 Oonyana bakaSimeyon+ yayinguYemuweli noYamin no-Ohadi noYakin+ noTsohare noShawule+ unyana womfazi womKanan.
11 Oonyana bakaLevi+ yayinguGershon+ noKohati+ noMerari.+
12 Oonyana bakaYuda+ yayinguEre+ no-Onan+ noShela+ noPeretse+ noZera.+ Noko ke, uEre no-Onan bafela ezweni lakwaKanan.+
Oonyana bakaPeretse yayinguHetseron+ noHamuli.+
13 Oonyana bakaIsakare+ yayinguTola+ noPuva+ noIyobhi noShimron.+
14 Oonyana bakaZebhulon+ yayinguSerede noElon noYaleli.+
15 Ngabo abo oonyana bakaLeya,+ awabazalela uYakobi ePadan-aram, kunye nentombi yakhe uDina.+ Iyonke imiphefumlo yoonyana bakhe neyeentombi zakhe yayingamashumi amathathu anesithathu.
16 Oonyana bakaGadi+ yayinguTsifiyon noHagi, uShuni noEtsebhoni, uEri noArodi noAreli.+
17 Oonyana baka-Ashere+ yayinguImna noIshva noIshvi noBheriya,+ yaye kwakukho noSera udade wabo.
Oonyana bakaBheriya yayinguHebheri noMalekiyeli.+
18 Ngabo abo oonyana bakaZilipa,+ awathi uLabhan wamnika uLeya intombi yakhe. Aba ke wabazalela uYakobi: imiphefumlo elishumi elinesithandathu.
19 Oonyana bakaRakeli,+ umfazi kaYakobi, yayinguYosefu+ noBhenjamin.+
20 Wazala ke uYosefu ezweni laseYiputa, uManase+ noEfrayim,+ awamzalela bona uAsenati+ intombi kaPotifera, umbingeleli waseOni.
21 Oonyana bakaBhenjamin yayinguBhela+ noBhekere+ noAshbheli, uGera+ noNahaman,+ uEhi noRoshe, uMupim+ noHupim+ noArdi.
22 Ngabo abo oonyana bakaRakeli abazalelwa uYakobi. Iyonke yimiphefumlo elishumi elinesine.
23 Oonyana bakaDan+ yayinguHushim.+
24 Oonyana bakaNafetali+ yayinguYatseli noGuni+ noYetsere noShilem.+
25 Ngabo abo oonyana bakaBhiliha,+ awathi uLabhan wamnika uRakeli intombi yakhe. Aba ke wabazalela uYakobi; iyonke yimiphefumlo esixhenxe.
26 Yonke imiphefumlo eyaya noYakobi eYiputa yileyo yaphuma esinqeni sakhe,+ ngaphandle kwabafazi boonyana bakaYakobi. Iyonke yimiphefumlo engamashumi amathandathu anesithandathu.
27 Oonyana bakaYosefu awabazalelwa eYiputa yimiphefumlo emibini. Iyonke imiphefumlo yendlu kaYakobi eyaya eYiputa yayingamashumi asixhenxe.+
28 Wathumela uYuda+ ukuba amandulele ukuya kuhambisa ngaphambili inkcazelo kuYosefu eGoshen. Emva koko bafika ezweni laseGoshen.+
29 Ngoko uYosefu walungisa inqwelo yakhe waza waya kumhlangabeza uSirayeli uyise eGoshen.+ Uthe akumbona wawa entanyeni yakhe ngoko nangoko waza walila iinyembezi kaninzi-ninzi+ entanyeni yakhe.
30 Ekugqibeleni uSirayeli wathi kuYosefu: “Ngesi sihlandlo ndikulungele ukufa,+ ekubeni ngoku ndibubonile ubuso bakho, ukuba usaphila.”
31 Wandula ke uYosefu wathi kubantakwabo nakwindlu kayise: “Makhe ndinyuke ndiye kuxelela uFaro, ndithi kuye,+ ‘Abantakwethu nabendlu kabawo, ababesezweni lakwaKanan bafikile.+
32 Kunjalonje la madoda angabalusi,+ kuba afuyile;+ kwaye eze nemihlambi yawo yezimvu nemihlambi yawo yeenkomo nako konke anako.’+
33 Yaye xa athe wanibiza uFaro waza wathi, ‘Uyintoni na umsebenzi wenu?’
34 Nize nithi, ‘Abakhonzi bakho bebengabafuyi bemfuyo ukususela ebutsheni bethu kude kube ngoku, thina nookhokho bethu,’+ ukuze nihlale ezweni laseGoshen,+ kuba wonke umalusi wezimvu uyacekiseka eYiputa.”+
Yithumele
Yithumele
Genesis 46
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=46&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D46%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UVUKANI! SEPTEMBA 2013
Inyani NgeHalloween
Abantu abaninzi ababhiyozela iHalloween abayazi imvelaphi yayo. Funda isizathu sokuba kufuneka ulumke
Oko Kwenzeka Ehlabathini
Imixholo ekhoyo: umlinganiselo womkhenkce kwiArctic, ukubulawa kweendlovu eCongo kuba kufunwa amaphondo azo, ukufa kweekorale eziphilayo kwiGreat Barrier Reef, kunye nebacteria kubisi lwamabele.
Ukulalana Ngaphambi Komtshato
Funda oko iBhayibhile ikutshoyo ngokulalana ngaphambi komtshato nezinye iindlela zokwabelana ngesondo.
Inyani NgeHalloween
Funda ngemvelaphi emdaka yeHalloween neminye imibhiyozo efana nayo.
Indlela Yokuxolela
Yintoni eyenza kube nzima ukuxolela? Funda indlela amacebiso eBhayibhile anokunceda ngayo.
Ugqirha Wezintso Uchaza Isizathu Sokuba Abe Nokholo
Kwakutheni ukuze ugqirha owayekade esithi akukho thixo aqalise ukucinga ngoThixo nangenjongo yobomi? Yintoni eyamenza wanokholo kuThixo?
UZheng He
Yayingubani uZheng He? Funda ngohambo lwakhe oludumileyo nangento oluyifundisayo ngeTshayina.
Iintsiba Zikanombombiya Omkhulu
Yintoni efunyaniswe ziingcali zobomi baselwandle ngeentsiba zale ntaka?
Izinto Ezingakumbi Ezifumaneka Kwi-intanethi
Ndenze Ntoni Xa Umntu Esenza Izimbo Zokufuna Ukulala Nam?
Funda ukuba kuthetha ukuthini ukwenzelwa izimbo ezibonisa ukuba umntu ufuna ukulala nawe, noko unokukwenza xa ukule ngxaki.
Yintoni Endimele Ndiyazi Ngokubhalelana Ngefowuni?
Iisms zinokubonakalisa ubuhlobo onabo nabantu kunye nendlela abanye abakujonga ngayo.
Kuthekani Ukuba Ndiyagula?—Inxalenye 1
Abaselula abane bachaza izinto ezibancedayo ukuze bahlangabezane nezigulo zabo baze bahlale benethemba.
Indlela Yokoyisa Umntu Okuntlontayo Ungakhange Umbethe
Funda ukuba kutheni kukho abantu abantlonta abanye nendlela yokuyilwa ngokuphumelelayo le ngxaki.
UYosefu KwiLizwe LaseYiputa
Unokumvuyisa njani uThixo kwanaxa kungekho mntu ukubonayo? Funda eli bali leBhayibhile uze ufunde kumzekelo kaYosefu.


text:
Uyisebenzisa Njani Iteknoloji?
UJenni olikhoboka lemidlalo yevidiyo uthi: “Ndiye ndidlale imidlalo yevidiyo kangangeeyure ezisibhozo ngosuku, ibe le nto iya isiba yingxaki.”
UDennis wayezimisele ukugqiba iveki engakhange asebenzise isixhobo se-elektroniki neIntanethi, kodwa akazange akwazi ukugqiba neentsuku nje ezimbini!
UJenni noDennis abangobantwana. UJenni ngumama wabantwana abane, ibe uneminyaka eyi-40, yena uDennis una-49.
NGABA uyazisebenzisa izixhobo zeteknoloji? * Abaninzi bayazisebenzisa kuba zinokuba luncedo. Sizisebenzisa kakhulu emsebenzini, xa sifuna ukuncokola nabanye naxa sizonwabisa.
Kuyabonakala ukuba ayingoJenni noDennis kuphela abanale ngxaki yokuba likhoboka lezinto zeteknoloji. Ngokomzekelo, uNicole oneminyaka eyi-20 uthi: “Kuziintloni ukuvuma ukuba mna nefowuni yam sizezona tshomi zinkulu. Andonwabi xa ingekho ecaleni kwam. Ndiba ligeza xa ndikwingingqi apho ndingakwaziyo ukufowuneleka okanye ukufumana imiyalezo, isiqingatha seyure siphela sendingasakwazi nokuzibamba. Kuthi mandife!”
Abanye abantu baba sefowunini ubusuku bonke befunda imiyalezo. Bayancitheka xa izixhobo zabo zeteknoloji zingekho kubo. Abaphandi bathi umntu onjalo likhoboka lezinto zeteknoloji, enoba yi-Intanethi, okanye isixhobo esithile, njengefowuni. Abanye abathandi ukuba kuthiwe “bangamakhoboka,” bakhetha ukuthi yingxaki nje, okanye ngumkhwa abanawo.
Enoba bayavuma okanye abavumi ukuba bangamakhoboka, kodwa ukusebenzisa kakubi izinto zeteknoloji kunokuba yingxaki. Ezinye iintsapho zide zingabi nalo nexesha kunye. Ngokomzekelo, yathi enye intwazana eneminyaka eyi-20: “Utata akasazi nezinto ezenzekayo ebomini bam, sithi sincokola abe yena ephendulana neeimeyili zakhe. Akakwazi ukohlukana nefowuni yakhe. Mhlawumbi undikhathalele, kodwa ngamanye amaxesha andiyiboni mna loo nto.”
Ukoyisa Lo Mkhwa
Ukuze kuncedwe abantu abanalo mkhwa, amazwe afana neMerika uMzantsi Korea, iTshayina, neUnited Kingdom aye avula iindawo ezilwa lo mkhwa. Kwezi ndawo, umntu akavunyelwa ukuba asebenzise i-Intanethi okanye isixhobo seteknoloji kangangeentsuku. Ngokomzekelo, khawucinge nje ngoBrett, umfana oneminyaka eyi-28, othi wayedla ngokudlala imidlalo kwi-Intanethi kangangeeyure eziyi-16 ngosuku. Uthi: “Qho ndingena kwi-Intanethi kwakusiba ngathi ndithe mpaku-mpaku emva kokunqanqatheka ixesha elide.” Xa uBrett wakhetha ukuba aye kwenye yezi ndawo, wayesele elahlekelwe ngumsebenzi, engasahlambi ibe engasenabo nabahlobo. Ungenza njani wena ukuze ungaziboni sele ukwingxaki enje?
HLOLA INDLELA OZISEBENZISA NGAYO IZINTO ZETEKNOLOJI. Khawujonge indlela ozisebenzisa ngayo izinto zeteknoloji ebomini bakho. Khawuzibuze le mibuzo ilandelayo:
Ngaba andiqumbi okanye ndibe nomsindo xa ndingakwazi ukungena kwi-Intanethi, okanye isixhobo sam se-elektroniki singasebenzi?
Ngaba ndidlula lee kwixesha endizimisele ukuyeka ngalo ukusebenzisa i-Intanethi okanye isixhobo sam?
Ngaba andilali kuba ndifunda imiyalezo ebusuku?
Ngaba indlela endizisebenzisa ngayo izinto zeteknoloji indenza ndingakwazi ukuncokola nentsapho yam? Ngaba intsapho ingavumelana nempendulo yam kulo mbuzo?
Ukuba indlela ozisebenzisa ngayo izinto zeteknoloji ikwenza ungakwazi ukwenza ‘izinto ezibaluleke ngakumbi,’ njengokuba kunye nentsapho yakho, nokwenza imisebenzi ebalulekileyo, ufanele ulungise izinto ngoku. (Filipi 1:10) Njani?
ZIBEKELE IMIDA OZA KUKWAZI UKUYIFIKELELA. Nento elungileyo inokukwenzakalisa xa uyenza ngokugqith’ emgceni. Lilonke, enoba izinto zeteknoloji uzisebenzisa emsebenzini, okanye ukuze uzonwabise, zibekele imida, uze ungadluli kuyo.
Icebiso: Cela ilungu lentsapho okanye umhlobo wakho akuncedise. IBhayibhile ithi: “Ababini balunge ngakumbi kunomnye, . . . ngokuba xa omnye wabo esiwa, omnye unokuliphakamisa iqabane lakhe.”—INtshumayeli 4:9, 10.
Musa ukuzivumela ukuba zikwenze “ikhoboka”
Njengokuba izixhobo zeteknoloji zisiya ziphucuka, kuya kusanda nokungasetyenziswa kakuhle kwazo. Kodwa musa ukuzivumela ukuba zikwenze “ikhoboka.” Xa ‘uzongela okanye ulisebenzisa kakuhle ixesha,’ usenokuyiphepha ingozi yokusebenzisa izinto zeteknoloji kakubi.—Efese 5:16.
^ isiqe. 5 Kweli nqaku, igama elithi “izixhobo zeteknoloji” libhekisela kwizixhobo ezikwaziyo ukufowuna, ukuthumela inkcazelo, i-imeyili, imiyalezo, zidlale iividiyo, umculo, imidlalo, ziphinde zikwazi ukuthatha nokuthumela iifoto.
Funda Okungakumbi
Ukuba Nesimilo Xa Usebenzisa Ifowuni
Ngaba kukrwada ukupazamisa incoko kuba nje ufuna ukujonga isms? Okanye kukrwada ukungayihoyi isms kuba uncokola?
Ukunceda Abantwana Bayisebenzise Kakuhle I-Intanethi
Kunokuba ube ngqongqo kwimithetho oyimisela umntwana wakho, menze akuqonde ukubaluleka kokuba aziphathe kakuhle.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Umbono+ kaIsaya+ unyana ka-Amotsi awawubonayo ngokuphathelele uYuda neYerusalem ngemihla kaUziya,+ uYotham,+ uAhazi+ kunye noHezekiya,+ ookumkani bakwaYuda:+
2 Yivani,+ mazulu, uze ubeke indlebe, mhlaba, kuba uYehova uthethile: “Ndikhulise oonyana ndaza ndabaphakamisa,+ kodwa bona bandivukele.+
3 Inkunzi yenkomo imazi kakuhle umthengi wayo, ne-esile liyawazi umkhumbi womninilo; uSirayeli yena akazi,+ abantu bam abaziphathanga ngokuqonda.”+
4 Yeha ke uhlanga olunesono,+ abantu abasindwa ziziphoso, imbewu yabenza ububi,+ oonyana abonakalisayo!+ Bamshiyile uYehova,+ bamphethe ngokungenantlonelo Lowo Ungcwele kaSirayeli,+ babuyele umva.+
5 Niya kuphinda nibethwe phi kwakhona,+ ekubeni nisongeza imvukelo engakumbi?+ Intloko iphela ikwimeko yokugula, nentliziyo yonke ibuthathaka.+
6 Ukususela entendeni yonyawo kude kuse entloko akukho ndawo iphilileyo kuwo.+ Amanxeba nokugruzuka nemivilambo emitsha—ayicudiswanga okanye ibotshwe, ingenziwanga nokuba ithambe ngeoli.+
7 Ilizwe lenu lisisiphanziso,+ izixeko zenu zitshiswe ngomlilo;+ umhlaba wenu—udliwa ugqitywe ngabasemzini+ kanye phambi kwenu,+ yaye isiphanziso sinjengokubhukuqwa ngabasemzini.+
8 Nentombi yaseZiyon+ ishiywe njengomnquba esidiliyeni, njengephempe entsimini yeekomkomere, njengesixeko esirhangqiweyo.+
9 Ngaphandle kokuba uYehova wemikhosi asishiyele nje abasindi abambalwa,+ ngesasibe njengeSodom kanye, ngesasifane neGomora.+
10 Liveni ilizwi likaYehova,+ nina bozwilakhe+ baseSodom.+ Wubekeleni indlebe umthetho kaThixo wethu, nina bantu baseGomora.
11 “Kunangenelo ngantoni na kum ukuba mininzi kwemibingelelo yenu?” utsho uYehova. “Ndanele yimibingelelo etshiswa kuphele+ yeenkunzi zeegusha+ namanqatha ezilwanyana ezondlekileyo;+ yaye andiyoliswa+ naligazi+ lamathole eenkomo aziinkunzi neenkunzi zeemvana neenkunzi zeebhokhwe.+
12 Xa nisiza kubonakala ebusweni bam,+ ngubani na okufunileyo oko esandleni senu, ukuba ninyathele iintendelezo zam?+
13 Yekani ukuzisa nayiphi na iminikelo engakumbi yokudla okuziinkozo engenaxabiso.+ Isiqhumiso—siyinto ecekisekayo kum.+ Ukuthwasa kwenyanga+ nesabatha,+ ukubizwa kwendibano+—andinakukunyamezela ukusetyenziswa kwamandla angaqhelekanga+ kunye nendibano engcwele.
14 Umphefumlo wam ukuthiyile ukuthwasa kweenyanga zenu namaxesha enu emisitho.+ Kuye kwaluxanduva kum;+ ndidiniwe kukukuthwala.+
15 Naxa nisolula izandla zenu,+ ndiyawafihla amehlo am kuni.+ Nakubeni nisenza imithandazo emininzi,+ andiphulaphulanga;+ zona kanye izandla zenu zizaliswe luphalazo-gazi.+
16 Zihlambeni;+ zihlambululeni;+ shenxisani ububi benu phambi kwamehlo am;+ yekani ukwenza okubi.+
17 Fundani ukwenza okulungileyo;+ funani okusesikweni;+ lungisani umcinezeli;+ yigwebeleni inkwenkwe engenayise;+ gwebani ityala lomhlolokazi.”+
18 “Yizani, ke, silungelelanise imicimbi phakathi kwethu,” utsho uYehova.+ “Nangona izono zenu zingqombela, ziya kwenziwa mhlophe njengekhephu;+ nangona zibomvu njengelaphu elibomvu ngokungqombela, ziya kuba njengoboya.
19 Ukuba nithe navuma naphulaphula, niya kudla okulungileyo kwelizwe.+
20 Kodwa ukuba nithe nala+ naba nemvukelo, niya kudliwa nigqitywe likrele; kuba wona kanye umlomo kaYehova ukuthethile oko.”+
21 Owu hayi indlela idolophu ethembekileyo+ eye yaba ngunongogo ngayo!+ Yayizaliswe kokusesikweni;+ ubulungisa babudla ngokuhlala kuyo,+ kodwa ngoku ngababulali.+
22 Isilivere yakho iye yaba yintlenge.+ Utywala bengqolowa bungxengwe ngamanzi.+
23 Iinkosana zakho zineenkani yaye zingamaqabane amasela.+ Zonke zithanda isinyobo,+ zikwasukela nezipho.+ Aziligwebi ityala lenkwenkwe engenayise; kwanetyala lomhlolokazi abazikhathazi ngalo.+
24 Ngoko ke lilo eli ilizwi leNkosi eyinyaniso, uYehova wemikhosi, Lowo unaMandla kaSirayeli:+ “Heke! Ndiya kuzikhulula kwiintshaba zam, ndiziphindezelele+ ezintshabeni zam.+
25 Ndiya kusibuyisela phezu kwakho isandla sam, ndiyinyibilikise intlenge yakho ngokungathi kungesoda, ndiyishenxise yonke intsila yakho.+
26 Ndiya kukubuyisela abagwebi kwakhona njengasekuqaleni, nabacebisi bakho njengakuqala.+ Emva koko uya kubizwa ngokuba usisiXeko Sobulungisa, iDolophu Ethembekileyo.+
27 IZiyon iya kukhululwa ngokusesikweni,+ nabo babuyileyo bayo, ngobulungisa.+
28 Ukuwa kwabo bavukelayo nokwabo banesono kuya kuba ngaxeshanye,+ nabo bamshiyayo uYehova baya kupheliswa.+
29 Kuba baya kuba neentloni ngemithi emikhulu kakhulu leyo nayinqwenelayo,+ yaye niya kudana ngenxa yemiyezo eniyinyulileyo.+
30 Kuba niya kuba njengomthi omkhulu onamahlamvu abunayo,+ nanjengomyezo ongenamanzi.
31 Ngokuqinisekileyo nendoda enamandla iya kuba yintambo yeflakisi,+ nemveliso yomsebenzi wayo ube yintlantsi; yaye ngokuqinisekileyo zombini ziya kudangazela ngaxeshanye, kungekho bani ucimayo.”+
Yithumele
Yithumele
Isaya 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | UBUXOKI OBUBANGELA UKUBA UTHIXO ANGATHANDWA
Inyaniso Inokunikhulula
Ngenye imini eYerusalem uYesu wayethetha ngoYise, uYehova, yaye ebhenca iinkokeli zonqulo lobuxoki zemihla yakhe. (Yohane 8:12-30) Oko wakuthethayo ngeso sihlandlo kusifundisa indlela yokuhlolisisa iinkolelo ezithandwayo ngoThixo kwimihla yethu. UYesu wathi: “Ukuba nithe nahlala kulo izwi lam, ngokwenene ningabafundi bam, niya kuyazi inyaniso, yaye inyaniso iya kunikhulula.”
‘Hlala kulo izwi lam.’ Apha uYesu usibonisa indlela esinokwazi ngayo enoba iimfundiso zonqulo ‘ziyinyaniso’ na. Xa usiva kuthethwa ngoThixo, zibuze, ‘Ngaba oku kuyavisisana namazwi kaYesu kunye nazo zonke iZibhalo Ezingcwele?’ Xelisa umzekelo wabo beva umpostile uPawulos ethetha baza ‘bazincina ngenyameko iZibhalo mihla le mayela nokuba zinjalo kusini na ezo zinto [ababezifunda].’
UMarco, URosa, noRaymonde, ekuthethwe ngabo kwinqaku lokuqala bahlolisisa iinkolelo zabo ngokufunda iBhayibhile namaNgqina kaYehova. Bafunda ntoni?
UMarco: “INgqina elalisifundisa iBhayibhile laphendula yonke imibuzo esasinayo nomkam ngeZibhalo. Saya simthanda ngakumbi nangakumbi uYehova, satsho sathandana nangakumbi nomkam!”
URosa: “Ekuqaleni, ndandicinga ukuba iBhayibhile yincwadi ebhalwe ngabantu esichazela ukuba inokuba unjani uThixo. Ndaya ndizifumana iimpendulo zeBhayibhile kwimibuzo endandinayo. Ngoku, uYehova ngumntu wokwenene kum. NguMntu endinokumthemba.”
URaymonde: “Ndathandaza kuThixo ndicela andincede ndimazi. Kungekudala emva koko, mna nomyeni wam saqalisa ukufunda iBhayibhile. Ekugqibeleni, safunda inyaniso ngoYehova! Asinawo amazwi okuchaza indlela esavuya ngayo sakuva uhlobo loThixo alulo.”
IBhayibhile ayibhenci nje kuphela ubuxoki ngoThixo; kodwa ikwachaza neempawu zakhe ezintle. IliLizwi lakhe eliphefumlelweyo yaye isinceda “sizazi izinto esizinikwe ngobubele nguThixo.” (1 Korinte 2:


text:
Isifundo 13
Yintoni Uvulindlela?
Ibinzana elithi “vulindlela” lidla ngokubhekisela kwabo baqala intsimi entsha baze bavulele abanye indlela. UYesu wayefana novulindlela, kuba wayethunywe emhlabeni ukuza kuxelela abantu ngeendaba ezinik’ ubomi, ebavulela indlela yosindiso. (Mateyu 20:28) Namhlanje, abalandeli bakhe bayamxelisa kuba bachitha ixesha elininzi kangangoko kunokwenzeka ‘besenza abafundi.’ (Mateyu 28:19, 20) Abanye baye bakwinkonzo yobuvulindlela.
Uvulindlela ngumshumayeli wevangeli wexesha elizeleyo. Onke amaNgqina kaYehova ngabavakalisi beendaba ezilungileyo. Noko ke, abanye baye baba ngoovulindlela abathe ngxi, bechitha iiyure ezingama-70 nyanga nganye kumsebenzi wokushumayela. Ukuze bakwazi ukwenza oku, abaninzi baye bayeka ukuphangela ixesha elizeleyo baze benza umsebenzi wesingxungxo. Abanye baye bacelwa ukuba babe ngoovulindlela abakhethekileyo kwimimandla apho kufuneka abavakalisi boBukumkani khona, bechitha iiyure ezili-130 nangaphezulu nyanga nganye beshumayela. Oovulindlela baphila ubomi obulula, beqinisekile ukuba uYehova uya kubanika izinto eziyimfuneko. (Mateyu 6:31-33; 1 Timoti 6:6-8) Abo bangenakukwazi ukushumayela ixesha elizeleyo, banokuba ngoovulindlela abangabancedani ukuba bayakwazi ukwandisa ixesha abalichitha entsimini libe ziiyure ezingama-30 okanye ezingama-50 ngenyanga.
Umntu uba nguvulindlela kuba ethanda uThixo nabantu. NjengoYesu, namhlanje sibona indlela abantu abakulangazelela ngayo ukwazi uThixo neenjongo zakhe. (Marko 6:34) Kodwa ulwazi esinalo lunokubanceda nangoku, lubanike ithemba elingenakujika lekamva. Ukuthanda ummelwane kubangela ukuba uvulindlela asebenzise ixesha namandla akhe enceda abanye bazi iindaba ezilungileyo. (Mateyu 22:39; 1 Tesalonika 2:8) Ngenxa yoko, ukholo lwakhe luyomelela, usondela ngakumbi kuThixo kwaye uvuya kakhulu.—IZenzo 20:35.
Unokumchaza njani uvulindlela?
Yintoni ebangela ukuba abanye babe ngoovulindlela bexesha elizeleyo?
Funda Okungakumbi
Ubuvulindlela Bomeleza Ulwalamano Lwethu NoThixo
Funda ngeendlela ezisibhozo okunokukunceda ngazo ukuba nguvulindlela womeleze ulwalamano lwakho noYehova. Yintoni enokukunceda ungatyhafi?


text:
INQAKU ELINGUMXHOLO | UKUSUSA UMQOBO WOLWIMI
Ukususa Umqobo Ekudala Ukho
Khuphela
UKWAHLUKA nobuninzi beelwimi ezisehlabathini—ngoku ezimalunga ne-7 000—kunokwenza kube nzima ukukhenketha, ukurhweba, ukufunda nokulawula. Kwakunjalo nangamaxesha amandulo. Ngokomzekelo, malunga no-475 B.C.E., xa kwakulawula uKumkani uAhaswerosi (ekusenokwenzeka ukuba yayinguXerxes I), amaPersi akhupha umbhalo okanye ummiselo kakumkani oya kubo bonke ubukhosi bakhe, “ukusuka eIndiya ukuya eTiyopiya, amaphondo ayi-127, kwiphondo ngalinye ngesimbo salo sokubhala nakwisizwana ngasinye ngolwimi lwaso.” *
Namhlanje, imibutho emininzi—nkqu noorhulumente—abayizami kwaukuyizama le nto inzima kangaka. Inye kuphela intlangano eye yaphumelela ukuwenza lo msebenzi. AmaNgqina kaYehova apapasha iimagazini, izinto ezirekhodwayo, neencwadi ezininzi—kuquka iBhayibhile—ngeelwimi ezingaphezu kwe-750. Phakathi kwazo kukho malunga neendidi eziyi-80 zentetho yezandla. Kwakhona amaNgqina apapasha iindidi ezahlukeneyo zeencwadi zeBraille ukunceda abangaboniyo.
Ngaphezu koko, amaNgqina kaYehova awenzi ngeniso ngale mizamo. Nkqu abaguquleli nabanye abasebenzi bawenza ngokuzithandela lo msebenzi. Kutheni besenza le mizamo ukuze baguqulele kwiilwimi ezingaka, kwaye bakwenza njani oku?
^ isiqe. 3 Bona uEstere 8:9 eBhayibhileni.


text:
Yiba Noxabiso Ngokupha KukaYehova
UYEHOVA nguThixo ophayo. (Yakobi 1:17) Oku sikubona kwindalo yakhe yeenkwenkwezi ezizalise isibhakabhaka, nezityalo ezihombise umhlaba.—INdumiso 65:12, 13; 147:7, 8; 148:3, 4.
Umbhali weNdumiso 104 wayenoxabiso olukhulu ngayo yonke indalo kaYehova, ngoko wabhala ingoma yokumdumisa. Xa ufunda loo ndumiso, ngaba nawe unoxabiso njengomdumisi? Wathi: “Ndiza kumvumela uYehova ubomi bam bonke; ndiza kumculela uncuthu lwengoma uThixo wam logama nje ndisekho.” (INdumiso 104:33) Wena awufuni kwenza oko?
OWONA MZEKELO MKHULU WOKUPHA
UYehova ufuna sixelise umzekelo wakhe wokupha. Ibe usinike izizathu ezihle zokuba nathi siphe. Waphefumlela umpostile uPawulos ukuba abhale athi: “Bayale abo bazizityebi kule nkqubo yezinto ukuba bangaziphakamisi, bangathembeli kubutyebi obungaqinisekanga, kodwa mabathembele kuThixo, osinika zonke izinto ngokobutyebi ukuze sizinandiphe; mabenze okulungileyo, batyebe emisebenzini emihle, bangagogotyi lutho, balungele ukwabelana, ngokwenjenjalo baya kuba baziqwebela isiseko esihle nesikhuselekileyo sekamva, esikhokelela kubomi benene.”—1 Timoti 6:17-19.
Kwileta yakhe yesibini eyayisiya kwabaseKorinte, uPawulos wachaza indlela esimele siphe ngayo. Wathi: “Ngamnye makenze kanye njengoko egqibile entliziyweni yakhe, kungekhona ngokukrokra okanye ngokunyanzelwa, kuba uThixo uthanda umphi ochwayitileyo.” (2 Korinte 9:7) Ngubani esimncedayo xa sisipha? UPawulos wathi sinceda abanye ngokubanika oko bakudingayo, kodwa nathi siyancedakala kuba uYehova uya kusisikelela.—2 Korinte 9:11-14.
Emva koko, uPawulos wathetha ngesipho esikhulu sikaThixo wathi: “Makubulelwe kuThixo ngenxa yesipho sakhe sesisa esingathethekiyo.” (2 Korinte 9:15) ‘Isipho sesisa’ sikaYehova siquka zonke izinto ezintle asinika zona ngoYesu Kristu. Siswele amazwi okuchaza indlela esixabiseke ngayo esi sipho.
Singabonisa njani ukuba siyakuxabisa oko uYehova noYesu basenzele kona, nabaseza kukwenza? Singabonisa ngokuthi sinikele ngexesha lethu, amandla ethu, nangezinto zethu eziphathekayo ukuze zisetyenziselwe ukunqula uYehova nokunceda abanye bafunde ngaye. Singakwenza oku enoba sizizityebi okanye siswele.—1 Kronike 22:14; 29:3-5; Luka 21:1-4.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
28 “Ukuba uthe waliphulaphula ilizwi likaYehova uThixo wakho, wakunyamekela ukuyenza yonke imiyalelo yakhe endikuyalela yona namhlanje,+ ngokuqinisekileyo uYehova uThixo wakho uya kukuphakamisa ngaphezu kwazo zonke ezinye iintlanga zomhlaba.+
2 Yaye ziya kukufikela ezi ntsikelelo zonke, zikufumane,+ xa uthe waliphulaphula ilizwi likaYehova uThixo wakho:
3 “Wosikelelwa esixekweni,+ usikelelwe nasendle.+
4 “Sisikelelwe isiqhamo sesisu sakho+ nesiqhamo somhlaba wakho nesiqhamo semfuyo yakho,+ amathole eenkomo zakho nenzala yomhlambi wakho.+
5 “Isikelelwe ingobozi yakho+ nesitya sakho sokuxovulela.+
6 “Wosikelelwa ekungeneni kwakho, usikelelwe nasekuphumeni kwakho.+
7 “UYehova uya kuzoyisa phambi kwakho iintshaba zakho ezikuvukelayo.+ Ziya kuphuma zisiza kuwe ngandlela-nye, kodwa ziya kusaba phambi kwakho ngeendlela ezisixhenxe.+
8 UYehova uya kukumisela intsikelelo koovimba bakho+ nakuko konke okwenzayo,+ akusikelele ezweni elo akunika lona uYehova uThixo wakho.
9 UYehova wokumisa njengesizwana esingcwele kuye,+ kanye njengoko wakufungelayo,+ xa uthe wayigcina imiyalelo+ kaYehova uThixo wakho, wahamba ngeendlela zakhe.
10 Ziya kubona zonke izizwana zomhlaba ukuba igama likaYehova libizwe phezu kwakho,+ zikoyike.+
11 “UYehova wokwandisela impumelelo esiqhameni sesisu sakho+ nasesiqhameni sezilwanyana zakho zasekhaya nasesiqhameni somhlaba wakho,+ emhlabeni lowo awafungayo uYehova kookhokho bakho ukuba wokunika wona.+
12 UYehova wokuvulela uvimba wakhe olungileyo, amazulu, ukuba alinike imvula ilizwe lakho ngexesha layo,+ awusikelele wonke umsebenzi wesandla sakho;+ yaye uya kuboleka iintlanga ezininzi, kodwa ungaboleki kuzo wena.+
13 UYehova wokwenza ube yintloko ungabi ngumsila; yaye uya kuba phezulu kuphela,+ ungabi phantsi, xa uthe wayithobela imiyalelo+ kaYehova uThixo wakho, endikuyalelayo namhlanje ukuba uyigcine, uyenze.
14 Uze ungaphambuki emazwini onke endiniyalela wona namhlanje, uye ekunene okanye ekhohlo,+ ulandele thixo bambi, ubakhonze.+
15 “Ke kothi ukuba uthe akwaliphulaphula ilizwi likaYehova uThixo wakho ukuba ukunyamekele ukuyenza yonke imiyalelo yakhe nemimiselo yakhe endikuyalela yona namhlanje, zize phezu kwakho ezi ziqalekiso zonke zikufumane:+
16 “Woqalekiswa esixekweni,+ uqalekiswe nasendle.+
17 “Iqalekiswe ingobozi yakho+ nesitya sakho sokuxovulela.+
18 “Siqalekiswe isiqhamo sesisu sakho+ nesiqhamo somhlaba wakho,+ namathole eenkomo zakho nenzala yomhlambi wakho.+
19 “Woqalekiswa ekungeneni kwakho, uqalekiswe nasekuphumeni kwakho.+
20 “UYehova wokuthumela isiqalekiso,+ isiphithiphithi+ nokukhalinyelwa+ entweni yonke oyenzayo, ude ubhubhe, utshabalale ngokukhawuleza, ngenxa yoqheliselo lwakho olubi ngokuba undishiyile.+
21 UYehova woyinamathelisa kuwe indyikitya yokufa ade akutshabalalise ungabikho emhlabeni lowo uya kuwo ukuba uwudle ilifa.+
22 UYehova wokubetha ngesifo sephepha+ nangomkhuhlane otshisayo nangokukrala nangobushushu bomkhuhlane nangekrele+ nangembalela+ nangesihumba,+ zikusukele ezo nto ude utshabalale.
23 Isibhakabhaka sakho esiphezu kwentloko yakho soba lubhedu, nomhlaba ophantsi kwakho ube yintsimbi.+
24 UYehova woyenza imvula yelizwe lakho ibe luthuthu nothuli. Ihle emazulwini phezu kwakho ude ubhubhe.
25 UYehova wokubangela woyiswe ziintshaba zakho.+ Uya kuphuma ngandlela-nye ukuya kuzo, kodwa uya kusaba phambi kwazo ngeendlela ezisixhenxe; ube yinto eqhiphul’ umbilini kwizikumkani zonke zomhlaba.+
26 Isidumbu sakho sibe kukudla kwezidalwa zonke eziphaphazelayo zasemazulwini nokwezilo zasendle, kungabikho bani uziphekuzayo.+
27 “UYehova wokubetha ngethumba laseYiputa+ nangezikhala nangokhwekhwe nangokujaduka kolusu, ongayi kuba nako ukuphiliswa kuzo.
28 UYehova wokubetha ngempambano+ nangobumfama+ nangokudubadubeka kwentliziyo.+
29 Wophuthaphutha emini emaqanda, njengemfama iphuthaphutha esithokothokweni,+ ungabi nampumelelo ezindleleni zakho; uya kuba lixhoba lokuqhathwa nokuphangwa, kungabikho bani ukusindisayo.+
30 Woziganela umfazi, kodwa adlwengulwe ndoda yimbi.+ Woyakha indlu, kodwa ungahlali kuyo.+ Wotyala isidiliya, kodwa ungaqalisi ukusisebenzisa.+
31 Yoxhelwa inkunzi yakho yenkomo phambi kwamehlo akho—ungadli nentwana kuyo. Liya kuphangwa iesile lakho ebusweni bakho—lingabuyeli kuwe. Ziya kunikwa iintshaba zakho izimvu zakho—ungabi nabani ukusindisayo.+
32 Bonikwa sizwana simbi+ oonyana bakho neentombi zakho, uhlale ujong’ enkalweni—kodwa singabi namandla isandla sakho.+
33 Isiqhamo somhlaba wakho nemveliso yakho yonke ziya kudliwa sisizwana ongasaziyo;+ ube lixhoba lokuqhathwa nokutyunyuzwa.+
34 Ngokuqinisekileyo uya kuphanjaniswa ngumbono aya kuwubona amehlo akho.+
35 “UYehova wokubetha emadolweni omabini nasemilenzeni yomibini ngamathumba abuhlungu, ongenakuphiliswa kuwo, asusele entendeni yonyawo lwakho ase elukakayini lwentloko yakho.+
36 UYehova wokusa wena+ nokumkani wakho+ oya kummisa phezu kwakho kuhlanga ongalwaziyo, wena nookhokho bakho; wokhonza khona thixo bambi, abenziwe ngomthi namatye.+
37 Uya kukhwankqisa,+ ube ngumzekelo+ nesingcikivo phakathi kwezizwana zonke aya kukuqhubela kuzo uYehova.
38 “Uya kuphuma nembewu eninzi uye entsimini, kodwa sibe sincinane isivuno,+ ngokuba siya kuqwengwa ziinkumbi.+
39 Uya kutyala izidiliya uzisebenze, kodwa akuyi kusela wayini yaye akuyi kuvuna nto,+ ngokuba ziya kudliwa ngumbungu.+
40 Woba neminquma kwimimandla yakho yonke, kodwa akuyi kuzithambisa ngaoli, ngokuba iziqhamo zakho zomnquma ziya kuvuthuluka.+
41 Uya kuzala oonyana neentombi, kodwa abayi kuqhubeka bengabakho, ngokuba baya kuthinjwa.+
42 Yonke imithi yakho nesiqhamo somhlaba wakho sohluthwa zizinambuzane ezinenzwinini yamaphiko.
43 Umphambukeli ophakathi kwakho uya kuya enyuka ngokunyuka ngaphezu kwakho, wena uye usihla ngokuhla.+
44 Uya kukuboleka yena, angaboleki kuwe.+ Uya kuba yintloko yena, ube ngumsila wena.+
45 “Zoza ke ngokuqinisekileyo phezu kwakho ezi ziqalekiso zonke,+ zikusukele, zikufumane ude ubhubhe,+ ngokuba ungaliphulaphulanga ilizwi likaYehova uThixo wakho ukuba uyigcine imiyalelo yakhe nemimiselo yakhe akuyalele yona.+
46 Zoba ngumqondiso nemihlola kuwe nakwinzala yakho kuse kwixesha elingenammiselo,+
47 ngokuba ungamkhonzanga uYehova uThixo wakho ngemihlali nangentliziyo enovuyo+ ngenxa yentabalala yakho yonke.+
48 Wokhonza iintshaba zakho+ ezo aya kuzithumela kuwe uYehova, ulambile,+ unxaniwe, uhamba ze, uswele yonk’ into; abeke idyokhwe yentsimbi entanyeni yakho ade akubhubhise.+
49 “UYehova wokuzisela uhlanga oluvela kude,+ esiphelweni somhlaba, olurhiwula njengokhozi,+ uhlanga olulwimi ungaluqondiyo,+
50 uhlanga olunkangeleko indlongondlongo,+ olungakhethi buso bandoda inkulu namfana.+
51 Lodla isiqhamo sezilwanyana zakho zasekhaya nesiqhamo somhlaba wakho ude ubhubhe,+ lungakushiyeli kudla okuziinkozo, nawayini intsha, naoli, nathole lankomo yakho, nanzala yomhlambi wakho, lude lukutshabalalise.+
52 Lokungqinga emasangweni akho onke zide ziwe iindonga zakho eziphakamileyo nezinqatyisiweyo okholose ngazo ezweni lakho lonke, ewe, luya kukungqinga emasangweni akho onke ezweni lakho lonke, akunikileyo uYehova uThixo wakho.+
53 Wothi ke udle isiqhamo sesisu sakho, inyama yoonyana bakho neentombi zakho,+ akunikileyo uYehova uThixo wakho, ngenxa yengxinano nengcinezelo oluya kukurhangqa ngayo utshaba lwakho.
54 “Indoda ebuthathaka ne-ethe-ethe phakathi kwakho, iya kumjonga ngeliso+ elibi umzalwana wayo nomfazi emnonophelayo noonyana bayo abasaseleyo,
55 ukuba inganiki namnye kubo enyameni yonyana wayo eyidlayo, ngokuba ingenanto iseleyo ngenxa yengxinano nengcinezelo oluya kukurhangqa ngayo utshaba lwakho emasangweni akho onke.+
56 Umfazi obuthathaka noethe-ethe phakathi kwakho, ekunzima ngaye nokubeka intende yonyawo lwakhe emhlabeni ngenxa yobuethe-ethe nokuba buthathaka kwakhe,+ uya kuyijonga ngeliso elibi indoda yakhe ayinonophelayo nonyana wakhe nentombi yakhe,
57 ngenxa yomkhaya wakhe ophuma phakathi kwemilenze yakhe nangenxa yoonyana bakhe athe wabazala,+ kuba wobadla emfihlekweni akuba eswele yonk’ into ngenxa yengxinano nengcinezelo oluya kukurhangqa ngayo utshaba lwakho emasangweni akho.+
58 “Ukuba uthe akwakunyamekela ukuwenza onke amazwi alo mthetho abhaliweyo kule ncwadi+ ukuba uloyike igama elizukileyo+ neloyikekayo,+ likaYehova+ uThixo wakho,
59 uYehova wozenza zibe qatha ngokukhethekileyo izibetho zakho nezibetho zenzala yakho, zibe zizibetho ezikhulu ezihlala zihleli,+ nezifo ezibuhlungu ezihlala zihleli.+
60 Eneneni wokubuyisela zonke izifo zaseYiputa owawuzoyika, zinamathele kuwe.+
61 Nazo naziphi na izifo nezibetho ezingabhalwanga encwadini yalo mthetho, wozizisa uYehova phezu kwakho ude ubhubhe.
62 Yaye eneneni niya kusala nibambalwa kakhulu,+ nangona naningangeenkwenkwezi zamazulu ukuba baninzi,+ ngokuba ungaliphulaphulanga ilizwi likaYehova uThixo wakho.
63 “Kothi kanye njengokuba uYehova wayegcoba ngani ukuba anenzele okulungileyo, anandise,+ enjenjalo uYehova ukugcoba ngani ukuba anitshabalalise, anibhubhise;+ ninyothulwe emhlabeni lowo uya kuwo ukuba uwudle ilifa.+
64 “Uya kunichithachitha ngokuqinisekileyo uYehova phakathi kwezizwana zonke ukususela esiphelweni somhlaba kuse esiphelweni somhlaba,+ ukhonze thixo bambi khona ongabazanga, wena nookhokho bakho, abenziwe ngomthi nangelitye.+
65 Yaye akusayi kuba nako ukonwaba phakathi kwezo ntlanga,+ ingabi nakuphumla intende yonyawo lwakho; akunike khona apho uYehova ukungcangcazela kwentliziyo+ nokufiphala kwamehlo+ nokuphelelwa lithemba komphefumlo.
66 Ngokuqinisekileyo ubomi bakho buya kuba semngciphekweni kakhulu, unkwantye ubusuku nemini, ungaqiniseki ngobomi bakho.+
67 Kusasa wothi, ‘Akwaba bekungokuhlwa!’ ngokuhlwa wothi, ‘Akwaba bekukusasa!’ ngenxa yokunkwantya kwentliziyo yakho oya kunkwantya ngako nangenxa yombono aya kuwubona amehlo akho.+
68 Ngokuqinisekileyo uYehova wokubuyisela eYiputa ngeenqanawa ngendlela endathi kuwe ngayo, ‘Anisayi kuphinda niyibone kwakhona,’+ kuze kufuneke nizithengise khona ezintshabeni zenu ukuba nibe ngamakhoboka nezicakakazi,+ kodwa kungabikho unithengayo.”
Yithumele
Yithumele
Duteronomi 28
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=28&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D28%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Isifundo 14
Yintoni Inkonzo Yobuvangeli?
Ngaba ungathanda yaye ungakwazi ukushiya intsapho yakho nelizwe ozalelwe kulo usiya kushumayela iindaba ezilungileyo kwilizwe elikude? Amawaka-waka amaNgqina aye akwenza oku enesimo sengqondo sikaIsaya esithi: “Ndikho! Thuma mna.” (Isaya 6:8) Ngaloo ndlela alinganisa oyena Mthunywa Wevangeli ubalaseleyo, uYesu Kristu.—Yohane 7:29.
Yindlela Yokuhamba Emanyathelweni kaYesu. UYesu wathunywa nguThixo esuka ezulwini ukuze aze kuphila nabantu abanesono emhlabeni. Nangona wayebona ukungabikho kokusesikweni, akazange azame ukubatshintsha abantu. Wanikel’ ingqalelo koko wayekuthunyiwe, ‘ukuvakalisa iindaba ezilungileyo zobukumkani bukaThixo”
Bubomi bokuzincama. Umthunywa wevangeli umele aqhelane nendlela yokuphila, amasiko, imozulu nokutya ekusenokwenzeka ukuba akaqhelananga nako. Kusoloko kufuneka ukuba afunde ulwimi olutsha ukuze akwazi ukuthetha nabantu basekuhlaleni. Kusenokufuneka asebenzise izinto zokuhamba eziqhelekileyo ukuze afikelele kwimimandla ekwanti. Ukuze bazincame ngolo hlobo, abathunywa bevangeli bamele babathande ngokusuk’ entliziyweni abantu.
Bufuna uqeqeshwe kakuhle. AmaNgqina amaninzi angenela inkonzo yobuvangeli aya kwiSikolo SeBhayibhile SeWatchtower SaseGiliyadi seenyanga ezintlanu. Le mfundo iwenza amthembe ngakumbi uYehova, iLizwi lakhe nentlangano yakhe. (IMizekeliso 3:5, 6) Iyawanceda abe neempawu zokomoya aza kuzisebenzisa kubomi bawo bobuvangeli nobuchule bokufundisa iBhayibhile. Akufanelekela ngakumbi ukushumayela ‘kwezona nxalenye zikude zomhlaba.’—IZenzo 1:8.
Yintoni efunekayo kumshumayeli wevangeli?
Sisiphi isikolo esilungiselelwe abathunywa bethu bevangeli?
Funda Okungakumbi
Kuqeqeshwa Abashumayeli BoBukumkani
Izikolo zobuthixo zibenze njani abashumayeli boBukumkani balungela ukuwenza kakuhle umsebenzi wabo?


text:
IBALI LOBOMI
Ukuzimisela Ukukhonza UYehova, Naphi Na
Ndandingekaze ndishumayele ndedwa. Amadolo ayesiba nengevane rhoqo ndisiya kushumayela. Le meko yayisenziwa mandundu kukuchaza kwabantu esishumayela kuyo. Abanye babesuka bavuthe ngumsindo bandigrogrise ngokundibetha. Kwinyanga yokuqala ndinguvulindlela, ndahambisa incwadana nje enye!
KWAKUNGO-1949 ngoko, ngaphezu kweminyaka eyi-60, kodwa ibali lam laqala kwiminyaka ngaphambi koko. UTata, uHendrik wayekhanda izihlangu enyamekela negadi eDonderen, idolophana ekumantla eDrenthe, eNetherlands. Ndazalelwa apho ngo-1927, ndangowesine kubantwana abasixhenxe. Sasihlala ezilalini, ngakwindlela yomhlaba. Inkoliso yabamelwane bethu yayingamafama, ibe ndandibuthanda ubomi basefama. Xa ndandineminyaka eyi-19, ngo-1947, ndeva inyaniso komnye ummelwane, uTheunis Been. Ndandingamthandi uTheunis ukuqala kwethu ukudibana, kodwa emva kweMfazwe Yehlabathi II, waba liNgqina likaYehova, ibe ndaqaphela ukuba uye watshintsha waba nobubele. Oko kutshintsha kwakhe kwandichukumisa, ngoko ndamphulaphula xa endichazela ngesithembiso sikaThixo sokwenza umhlaba ube yiparadesi. Ndakhawuleza ndayamkela loo nyaniso, saza sangabahlobo abasenyongweni ukususela ngoko. *
Ndaqalisa ukushumayela ngoMeyi 1948, ibe kwinyanga elandelayo, ngoJuni 20, ndabhaptizwa kwindibano eyayiseUtrecht. NgoJanuwari 1, 1949, ndaba nguvulindlela ndaza ndathunyelwa eBorculo, kwimpuma yeNetherlands, apho kwakukho ibandla elincinane. Kwakufuneka ndihambe iikhilomitha ezimalunga ne-130 ukuya apho, ngoko ndahamba ngebhayisekile yam. Ndandicinga ukuba ndiza kufika ngeeyure eziyi-6, kodwa ngenxa yemvula egalela ngamandla kunye nomoya obhudlayo owawusiza ngaphambili, ndahamba iiyure eziyi-12, nakuba ndazigqibezela ngololiwe iikhilomitha eziyi-90 eziseleyo! Ndade ndaya kufika ebusuku, kwikhaya lentsapho yamaNgqina endandihlala nayo ngoxa ndinguvulindlela.
Kuloo minyaka yasemva kwemfazwe, abantu babengenazinto zingako. Ndandinesuti enye kunye neblukhwe
UKUSUKA EMAPHANDLENI UYE EDOLOPHINI
Ngoxa ndikhulela ezifama, ngoku ndazibona sendiseAmsterdam, isixeko esikhulu saseNetherlands. Abantu babenomdla gqitha abo. Kwinyanga yokuqala, ndahambisa iincwadi ezingaphezu kwezo ndazihambisa kwiinyanga ezisithoba ngaphambi koko. Zange kube kudala ndabe sendiqhuba izifundo ezisibhozo. Emva kokumiselwa ukuba ndibe sisicaka sebandla (ngoku ekuthiwa ngumnxibelelanisi wequmrhu labadala), ndafumana isabelo sokunikela intetho yam yokuqala yesidlangalala. Yaba lucelomngeni olunzima olo kum, ngoko ndavuya kakhulu xa ndatshintshelwa kwelinye ibandla ngaphambi kokuba ndiyinikele. Ndandingazi ukuba kuseza kuqengqeleka iminyaka ndinikela iintetho ezingaphezu kwe-5 000!
NgoMeyi 1950, ndathunyelwa eHaarlem. Emva koko ndacelwa ukuba ndibe ngumveleli wesiphaluka. Kwaba nzima ukulala iintsuku ezintathu. Ndaxelela uRobert Winkler, omnye kubazalwana ababekwiofisi yesebe, ukuba ndiziva ndingafaneleki, kodwa wathi: “Zalisa nje ifomu leyo wena. Uza kufunda phambili.” Kungekudala, ndachitha inyanga ndiqeqeshwa ndaza ndaqalisa ukukhonza njengomveleli wesiphaluka. Xa ndandityelele elinye ibandla, ndadibana noJanny Taatgen, uvulindlela oselula odlamkileyo, owayemthanda gqitha uYehova elungele ukuzincama. Satshata ngo-1955. Kodwa ngaphambi kokuqhubeka nebali lam, makhe sive uJanny esichazela indlela awaba nguvulindlela ngayo nesasebenza ngayo kunye emva kokuba sitshatile.
UKUKHONZA NJENGESIBINI ESITSHATILEYO
UJanny: UMama waba liNgqina ngo-1945 xa ndandineminyaka eyi-11. Wakhawuleza wakubona ukubaluleka kokubafundela iBhayibhile abantwana bakhe abathathu, kodwa utata wayechasa, ngoko umama wayesifundisa xa utata engekho.
Intlanganiso endaqala ukuya kuyo yaba yindibano yesithili eyayiseThe Hague ngo-1950. Emva kweveki, ndaya kwintlanganiso eyayikwiHolo YoBukumkani yasekuhlaleni eAssen (Drenthe). UTata wavutha ngumsindo waza wandigxotha ekhaya. UMama wathi, “Uyayazi indawo onokuhlala kuyo.” Ndandisazi ukuba utsho abazalwana noodadewethu bokomoya. Ndaya kuhlala nenye intsapho yamaNgqina eyayikufuphi ekhaya, kodwa utata wayesesemva kwam, ngoko ndafudukela kwibandla elaliseDeventer (Overijssel), elalimalunga neekhilomitha eziyi-95 ukusuka ekhaya. Ekubeni ndandiselula, abasemagunyeni bamfaka engxakini uTata ngokundigxotha. Ngenxa yoko, wathi ndingabuyela ekhaya. Nakuba engazange ade ayamkele inyaniso, wagqibela ngokundivumela ukuba ndiye kuzo zonke iintlanganiso nasentsimini.
Kungekudala ndibuyele ekhaya, uMama wagula kakhulu kwaza kwakufuneka ukuba yenziwe ndim yonke into ekhaya. Phezu kwayo yonke loo nto, ndaqhubeka ndikhula ngokomoya ndaza ndabhaptizwa ngo-1951 ndineminyaka eyi-17. Ngo-1952, emva kokuba uMama ephilile, ndashumayela nabanye oodade abathathu abangoovulindlela iinyanga ezimbini ndaba nguvulindlela ongumncedani. Sasihlala esikhepheni yaye sishumayela kwiidolophu ezimbini zaseDrenthe. Ngo-1953, ndaba nguvulindlela othe ngxi. Emva konyaka, satyelelwa ngumveleli wesiphaluka oselula ebandleni lethu. YayinguMarkus. NgoMeyi 1955 satshata, ibe sasivakalelwa ukuba izinto ziza kuba bhetele xa sibabini.
UMarkus: Emva kokuba sitshatile, sathunyelwa ukuba sibe ngoovulindlela eVeendam (Groningen). Sasihlala kwigumbi elincinane eliziimitha ezintathu nezimbini kwelinye icala. Sekunjalo, uJanny walilungisa kakuhle. Ebusuku, kwakufuneka sisuse itafile nezitulo ezibini ukuze sithobe ibhedi emiswa eludongeni.
Emva kweenyanga ezintandathu, sathunyelwa eBelgium ukuze sityelele amabandla. Ngo-1955, kwakukho abavakalisi abamalunga ne-4 000 kwelo lizwe. Ngoku, elo nani baliphinda kathandathu! EFlanders, kumantla eBelgium, abantu bathetha ulwimi olunye nolo lwaseNetherlands. Kodwa ke, indlela yokubiza amagama yaseBelgium yahluke gqitha, ngoko ekuqaleni kwakunzima ukubeva.
UJanny: Umsebenzi wokutyelela amabandla ufuna umntu azincame ngokwenene. Sasityelela amabandla ngebhayisekile size sihlale kumakhaya abazalwana noodade. Ekubeni sasingenandawo iyeyethu siza kuhlala kuyo xa sityelela amabandla, sasihlala de kube ngoMvulo size sityelele ibandla elilandelayo kusasa ngoLwesibini. Kodwa sasijonga loo nkonzo njengentsikelelo evela kuYehova.
UMarkus: Ekuqaleni, kwakungekho mzalwana nadade simaziyo kuloo mabandla, kodwa babenobubele bekwazi nokubuka iindwendwe. (Heb. 13:2) Ukutyhubela iminyaka, sasityelela onke amabandla athetha isiDatshi eBelgium. Oku kwasizisela iintsikelelo ezininzi. Ngokomzekelo, saye sabazi phantse bonke abazalwana noodade besithili sesiDatshi, ibe sasibathanda kakhulu. Siye sabona ulutsha oluninzi lukhula luze luzahlulele kuYehova, ngoxa luqinisekisa ukuba eyona nto iphambili kukwenza ukuthanda kukaThixo. Kusivuyisa gqitha ukubona abaninzi kulo bekhonza uYehova ngokuthembeka kwinkonzo yexesha elizeleyo. (3 Yoh. 4) Oku ‘kukhuthazana’ kwenze kwalula ukuba siqhubeke nesabelo sethu ngentliziyo epheleleyo.
UCELOMNGENI NENTSIKELELO YOKWENENE
UMarkus: Ukususela mhla satshata, sasinomnqweno wokuya kwiSikolo saseGiliyadi. Mihla le, sasifunda isiNgesi kangangeyure ubuncinane. Kodwa ke, kwakungelula ukuzifundela encwadini, ngoko sagqiba ekubeni siye kuchitha iholide yethu eNgilani ukuze sizame ukusithetha xa sishumayela apho. Ekugqibeleni, ngo-1963 safumana imvulophu esuka kwikomkhulu eliseBrooklyn. Ngaphakathi kwakukho iileta ezimbini, eyam nekaJanny. Kweyam ndandicelwa ukuba ndiye kwiklasi ekhethekileyo yeenyanga ezilishumi eGiliyadi. Eyona njongo yaloo klasi yayikukuqeqesha abazalwana ukuze bazi ulwalathiso lwentlangano. Ngoko ke, kubafundi abali-100 ababelapho, abangama-82 yayingabazalwana.
UJanny: Kweyam ileta, ndandicelwa ukuba ndithandaze ukuze ndinyamezele ukuhlala apho eBelgium ngoxa uMarkus ekwisikolo saseGiliyadi. Mandivume ukuba ndadana ekuqaleni. Kwakubonakala ngathi uYehova akakayisikeleli imigudu yam yokufuna umsebenzi ongakumbi. Sekunjalo, ndacingisisa ngenjongo yeSikolo saseGiliyadi
UMarkus: Ekubeni kwakufuneka ndiphucule isiNgesi, ndabizelwa eBrooklyn kwiinyanga ezintlanu ngaphambi kokuqala kweso sikolo. Ndasebenza kwiSebe Lokuthumela iincwadi neLenkonzo. Ukukhonza kwikomkhulu lehlabathi ndincedisa ekuthumeleni uncwadi eAsiya, eYurophu nakuMzantsi Merika kwandenza ndabuxabisa ngakumbi ubuzalwana bazwenibanzi. Ndikhumbula ngokukhethekileyo uMzalwana uA.H. Macmillan, owayetyelela amabandla ngemihla kaMzalwana uRussell. Wayesekhulile xa ndandilapho neendlebe sezibuthuntu, kodwa esiya kuzo zonke iintlanganiso. Kwandichukumisa gqitha oko ndafunda ukuba asimele siluthathe lula unxulumano nabazalwana bethu.
UJanny: UMarkus sasibhalelana phantse iveki yonke. Sasikhumbulana kakhulu! Sekunjalo, uMarkus wayelunandipha uqeqesho alufumanayo eGiliyadi, kwabe kumnandi nakum entsimini. Wathi uMarkus ebuya eMerika ndabe sendiqhuba izifundo zeBhayibhile eziyi-17! Ukungahlali kunye iinyanga eziyi-15 kwaba nzima ngokwenene, kodwa ndabona ukuba uYehova uye wasisikelela ngoko kuzincama. Ngomhla afika ngawo uMarkus, inqwelo-moya yalibaziseka kangangeeyure, ngoko ukufika kwakhe, sawolana saza salila. Ukususela ngoko, zange siphinde sahlukane.
UKUBA NOMBULELO NGAWO ONKE AMALUNGELO
UMarkus: Ukubuya kwam eGiliyadi ngoDisemba 1964, sathunyelwa eBheteli. Nakuba thina sasingazi, eso sabelo sasiza kutshintsha. Kwadlula iinyanga nje ezintathu, sathunyelwa kumsebenzi wokutyelela isithili eFlanders. Xa kwafika abathunywa bevangeli uAalzen noEls Wiegersma eBelgium, banikwa loo msebenzi wokutyelela isithili, saza thina sabuyiselwa eBheteli apho ndasebenza kwiSebe Lenkonzo. Ukususela ngo-1968 ukusa ku-1980, izabelo zethu zatshintsha kaninzi, eBheteli nakumsebenzi wokuhambahamba. Ekugqibeleni, ukususela ngo-1980 ukusa ku-2005, sabuyela esithilini.
Nakuba izabelo zethu bezihlala zitshintsha, zange khe silibale ukuba sizahlulele kuYehova ukuze simkhonze ngomphefumlo uphela. Sasivuyela nasiphi na isabelo esisinikwayo, siqonda ukuba injongo yalo naluphi na utshintsho olwenziwayo kukuze umsebenzi woBukumkani utyhalele phambili.
UJanny: Ndavuya gqitha xa sapheleka uMarkus saya eBrooklyn ngo-1977 nasePatterson ngo-1997 esiya kufumana uqeqesho lokuba lilungu leKomiti yeSebe.
UYEHOVA UYAZAZI INTSWELO ZETHU
UMarkus: Ngo-1982, uJanny watyandwa waza wachacha ngokhawuleza. Kwiminyaka emithathu kamva, abazalwana bebandla laseLouvain basenzela ububele basinika indawo yokuhlala kwigumbi eliphezulu kwiHolo yoBukumkani yabo. Kwiminyaka eyi-30, sasiqala ukuba nendawo yethu yokuhlala. NgoLwesibini, xa sipakisha silungiselela ukutyelela ibandla elilandelayo, kwakufuneka ndehle ndinyuka izitepsi eziyi-54 ndithutha imithwalo yethu! Noko ke, ngo-2002 kwenziwa amalungiselelo okuba sifumane igumbi kumgangatho ophantsi. Xa ndineminyaka eyi-78, senziwa oovulindlela abakhethekileyo kwidolophu yaseLokeren. Sivuyiswa gqitha sesi sabelo nakukuba sisakwazi ukuya entsimini yonke imihla.
“Sikholelwa ngamandla ekubeni ayibalulekanga into yokuba sikhonza phi okanye nguwuphi umsebenzi esiwenzayo, eyona nto ibalulekileyo kukuba ngulowo simkhonzayo”
UJanny: Xa iyonke iminyaka esiyichithe kwinkonzo yexesha ingaphaya kwe-120! Sizibonele ukuba yinyaniso kwesithembiso sikaYehova sokuba ‘akasayi kuze asishiye’ nesokuba xa simkhonza ngokuthembeka, ‘asiyi kuswela nto.’
UMarkus: Xa sasiselula, sazahlulela kuYehova. Asizange sizifunele izinto ezinkulu. Besisoloko sikulungele ukwamkela nasiphi na isabelo esisinikwayo kuba sikholelwa ngamandla ekubeni ayibalulekanga into yokuba sikhonza phi okanye nguwuphi umsebenzi esiwenzayo, eyona nto ibalulekileyo kukuba ngulowo simkhonzayo.
^ isiqe. 5 Emva kweminyaka ethile, uTata, uMama, nosisi, kuquka abaninawa bam ababini nabo baba ngamaNgqina.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
22 Iminyaka emithathu baqhubeka behleli kungekho mfazwe phakathi kweSiriya noSirayeli.
2 Yaye kwathi ngonyaka wesithathu uYehoshafati+ ukumkani wakwaYuda wehla waya kukumkani wakwaSirayeli.
3 Wandula ke ukumkani wakwaSirayeli wathi kubakhonzi bakhe: “Niyazi na ngokwenene ukuba iRamoti-giliyadi+ yeyethu? Kanti siyathingaza ukuyithabatha esandleni sikakumkani waseSiriya.”
4 Yaye wahlabela mgama wathi kuYehoshafati: “Uya kuhamba nam na ukuya kulwa eRamoti-giliyadi?”+ UYehoshafati wathi kukumkani wakwaSirayeli: “Ndifana nawe. Abantu bam bayafana nabantu bakho.+ Amahashe am ayafana namahashe akho.”
5 Noko ke, uYehoshafati wahlabela mgama wathi kukumkani wakwaSirayeli: “Khawuncede,+ ubuzise kuqala ngelizwi likaYehova.”
6 Ngoko ukumkani wakwaSirayeli waqokelela ndawonye abaprofeti,+ malunga namadoda angamakhulu amane, waza wathi kubo: “Ndiye na emfazweni eRamoti-giliyadi, okanye ndiyeke?” Yaye bona bathi: “Nyuka,+ yaye uYehova uya kuyinikela esandleni sikakumkani.”
7 Kodwa uYehoshafati wathi: “Usekho na umprofeti kaYehova apha? Ngoko masibuzise kuye.”+
8 Ukumkani wakwaSirayeli wathi kuYehoshafati: “Isekho indoda enye esingabuzisa ngayo kuYehova;+ kodwa mna ngokuqinisekileyo ndiyithiyile,+ kuba ayiprofeti izinto ezilungileyo ngam kodwa ezimbi+—uMikaya unyana kaImla.” Noko ke, uYehoshafati wathi: “Ukumkani makangathethi into enjalo.”+
9 Ngako oko ukumkani wakwaSirayeli wabiza igosa elithile lenkundla+ waza wathi: “Zisa uMikaya unyana kaImla ngokukhawuleza.”+
10 Ke kaloku ukumkani wakwaSirayeli noYehoshafati ukumkani wakwaYuda babehleli elowo etroneni yakhe, bambethe izambatho,+ esandeni kwisango laseSamariya; yaye bonke abaprofeti babeprofeta phambi kwabo.+
11 Waza uZedekiya unyana kaKenahana wazenzela iimpondo zentsimbi waza wathi: “Utsho uYehova ukuthi,+ ‘Uya kuwatyhala ngazo amaSiriya de uwatshabalalise.’”+
12 Bonke abanye abaprofeti babeprofeta ngokufanayo, besithi: “Nyuka uye eRamoti-giliyadi uze uphumelele; yaye uYehova ngokuqinisekileyo uya kuyinikela esandleni sikakumkani.”+
13 Umthunywa owayeye kubiza uMikaya wathetha naye, esithi: “Khangela, ke! Amazwi abaprofeti ngamxhelo mnye alungile kukumkani. Ilizwi lakho malibe njengelizwi lomnye wabo, uze uthethe okulungileyo.”+
14 Kodwa uMikaya wathi: “Ephila nje uYehova,+ oko aya kukutsho uYehova kum, ndiya kuthetha kona.”+
15 Wandula ke weza kukumkani, waza ukumkani wathi kuye: “Mikaya, siye na emfazweni eRamoti-giliyadi, okanye siyeke?” Kwaoko wathi kuye: “Nyuka uze uphumelele; yaye uYehova ngokuqinisekileyo uya kuyinikela esandleni sikakumkani.”+
16 Waza wathi ukumkani kuye: “Ndikufungise izihlandlo ezingaphi na ukuba ungathethi nto yimbi ngaphandle kwenyaniso kum egameni likaYehova?”+
17 Ngoko wathi: “Ngokuqinisekileyo ndibona onke amaSirayeli echithachithwe+ ezintabeni, njengezimvu ezingenamalusi.+ Yaye uYehova wahlabela mgama wathi: ‘Aba abanazo iinkosi. Mababuyele ngoxolo ngamnye endlwini yakhe.’”+
18 Wandula ke ukumkani wakwaSirayeli wathi kuYehoshafati: “Andithanga na kuwe, ‘Uya kuprofeta ngam, kungekhona izinto ezilungileyo, kodwa ezimbi’?”+
19 Wahlabela mgama wathi: “Ngoko ke live ilizwi likaYehova:+ Ngokuqinisekileyo ndibona uYehova ehleli etroneni yakhe+ yaye wonke umkhosi wamazulu umi ngakuye, ngasekunene nangasekhohlo kwakhe.+
20 Kwaye uYehova wathi, ‘Ngubani na oya kumqhatha uAhabhi, ukuba anyuke aze aye kuwa eRamoti-giliyadi?’ Yaye lo waqalisa ukuthetha wenjenje, ngoxa lowa wayethetha esenjenjeya.+
21 Ekugqibeleni kwaphuma umoya+ waza wema phambi koYehova wathi, ‘Mna ndiya kumqhatha.’ UYehova wathi kuwo, ‘Ngantoni na?’+
22 Yena wathi, ‘Ndiya kuya, kwaye ngokuqinisekileyo ndiya kuba ngumoya wenkohliso emlonyeni wabo bonke abaprofeti bakhe.’+ Ngoko wathi, ‘Uya kumqhatha, kwaye, ngaphezu koko, uya kuphumelela.+ Phuma uze wenze ngaloo ndlela.’+
23 Ke kaloku uYehova ubeke umoya wenkohliso emlonyeni wabo bonke aba baprofeti bakho;+ kodwa uYehova uthethe intlekele ngawe.”+
24 UZedekiya unyana kaKenahana wasondela kuMikaya wamqhwaba esidleleni+ wathi: “Udlule ngayiphi indlela umoya kaYehova kum ukuze uze kuthetha nawe?”+
25 UMikaya wathi: “Khangela! Uya kubona ukuba kungayiphi indlela ngaloo mini uya kungena ngayo kwelona gumbi lingaphakathi+ ukuze uzifihle.”+
26 Wandula ukumkani wakwaSirayeli wathi: “Thabatha uMikaya umjikise umse kuAmon intloko yesixeko nakuYowashe unyana kakumkani.+
27 Uze uthi, ‘Utsho ukumkani ukuthi:+ “Faka lo mfo endlwini yamabanjwa+ umondle ngomxhesho oncitshisiweyo wesonka+ nomxhesho oncitshisiweyo wamanzi de ndifike ndiseluxolweni.”’”+
28 UMikaya wathi: “Ukuba uye wabuya useluxolweni, woba uYehova akathethanga nam.”+ Waza wongezelela wathi: “Yivani, nonke zizwana.”+
29 Ukumkani wakwaSirayeli noYehoshafati ukumkani wakwaYuda benyuka baya eRamoti-giliyadi.+
30 Ukumkani wakwaSirayeli wathi kuYehoshafati: “Ndiza kuzenza mntu wumbi ndingene edabini,+ kodwa wena yambatha izambatho zakho.”+ Ngako oko, ukumkani wakwaSirayeli wazenza mntu wumbi+ waza wangena edabini.+
31 Ke yena ukumkani waseSiriya, wayeyalele iintloko ezingamashumi amathathu anesibini+ zeenqwelo zakhe, esithi: “Nize nilwe, kungekhona nomncinane okanye omkhulu, kodwa nilwe nokumkani wakwaSirayeli yedwa.”+
32 Yaye kwathi, kamsinya nje zakuba iintloko zeenqwelo zimbonile uYehoshafati, zona zathi kuzo: “Ngokuqinisekileyo ngukumkani wakwaSirayeli.”+ Ngoko zaphambuka ukuze zilwe naye; waza uYehoshafati wakhala efuna uncedo.+
33 Yaye kwathi, kamsinya nje zakuba zibonile iintloko zeenqwelo ukuba yayingengokumkani wakwaSirayeli, ngoko nangoko zayeka ukumlandela.+
34 Kwakukho indoda eyayigoba isaphetha ngobumsulwa, kodwa yabetha ukumkani wakwaSirayeli phakathi kwezihlomo nesambatho sentsimbi, kangangokuba wathi kumqhubi wakhe wenqwelo:+ “Jika isandla sakho, undikhuphe kule nkampu, ngenxa yokuba ndingxwelerheke kakubi.”
35 Laya liqina idabi ngaloo mini, yaye ukumkani kwafuneka agcinwe emile kwinqwelo ekhangelene namaSiriya, waza wafa+ ngaloo ngokuhlwa; yaye igazi lenxeba laqhubeka linkcenkcezela ngaphakathi enqwelweni.+
36 Kwadlula isimemezo esinkentezayo enkampini malunga nokutshona kwelanga, sisithi: “Wonk’ ubani esixekweni sakhe, wonk’ ubani elizweni lakhe!”+
37 Ngaloo ndlela wafa ukumkani. Ekuzisweni kwakhe eSamariya, bamngcwaba ukumkani eSamariya.+
38 Yaye bayihlamba inqwelo yokulwa echibini laseSamariya, zaza izinja zalikhotha igazi lakhe+ (noonongogo babehlamba imizimba apho), ngokwelizwi likaYehova awayelithethile.+
39 Eminye ke imicimbi kaAhabhi nako konke awakwenzayo nendlu yophondo lwendlovu+ awayakhayo nazo zonke izixeko awazakhayo, akubhalwanga na encwadini yemicimbi+ yemihla yookumkani bakwaSirayeli?
40 Ekugqibeleni uAhabhi walala kookhokho bakhe;+ yaye uAhaziya+ unyana wakhe walawula esikhundleni sakhe.
41 Ke yena uYehoshafati+ unyana ka-Asa, waba ngukumkani wakwaYuda ngonyaka wesine ka-Ahabhi ukumkani wakwaSirayeli.
42 UYehoshafati wayeneminyaka engamashumi amathathu anesihlanu ubudala ekuqaliseni kwakhe ukulawula, yaye walawula eYerusalem iminyaka engamashumi amabini anesihlanu; igama likanina lalinguAzubha intombi kaShilehi.
43 Yaye waqhubeka ehamba ngayo yonke indlela ka-Asa uyise. Akazange aphambuke kuyo, ngokwenza okulungileyo emehlweni kaYehova.+ Kuphela iindawo eziphakamileyo azizange zithi shwaka. Abantu babesaqhubeka bebingelela beqhumisa nemibingelelo kwiindawo eziphakamileyo.+
44 Yaye uYehoshafati wahlalisana ngoxolo nokumkani wakwaSirayeli.+
45 Eminye ke imicimbi kaYehoshafati namandla awayesebenza ngawo nendlela awalwa ngayo iimfazwe, akubhalwanga na encwadini+ yemicimbi yemihla yookumkani bakwaYuda?
46 Onke amahenyu asetempileni+ awayesele ngemihla ka-Asa uyise wawatshayela kwelo lizwe.+
47 KwaEdom kwakungekho kumkani,+ yayilisekela kumkani.+
48 UYehoshafati wenza iinqanawa zaseTarshishe+ ukuba ziye kuthabatha igolide kwaOfire; kodwa azizange ziye, ngenxa yokuba iinqanawa zazaphukile e-Etsiyon-gebhere.+
49 Kungelo xesha awathi uAhaziya unyana ka-Ahabhi kuYehoshafati: “Abakhonzi bam mabahambe nabakhonzi bakho ngeenqanawa,” kodwa uYehoshafati akazange avume.+
50 Ekugqibeleni uYehoshafati walala kookhokho bakhe+ waza wangcwatywa nookhokho bakhe kwisiXeko sikaDavide+ ukhokho wakhe; yaye uYehoram+ unyana wakhe walawula esikhundleni sakhe.
51 Ke yena uAhaziya+ unyana ka-Ahabhi, waba ngukumkani wakwaSirayeli eSamariya ngonyaka weshumi elinesixhenxe kaYehoshafati ukumkani wakwaYuda, yaye waqhubeka elawula kwaSirayeli iminyaka emibini.
52 Yaye waqhubeka esenza okubi+ emehlweni kaYehova, wahamba endleleni kayise+ nasendleni kanina+ nasendleleni kaYerobhoham+ unyana kaNebhati, owamonisayo uSirayeli.+
53 Kwaye waqhubeka ekhonza uBhahali+ equbuda kuye yaye waqhubeka emcaphukisa+ uYehova uTHIXO kaSirayeli ngokuvumelana nako konke oko kwakwenziwe nguyise.
Yithumele
Yithumele
1 Kumkani 22
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=22&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D22%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Februwari 29–Matshi 6
ESTERE 1–5
Ingoma 86 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“UEstere Wamela Abantu BakaThixo”: (imiz. 10)
[Dlala ividiyo ethi Intshayelelo kaEstere.]
Est 3:5-9—UHaman wazama ukutshabalalisa abantu bakaThixo (ia 131 ¶18-19)
Est 4:11–5:2—Ukholo lukaEstere lwalomelele ngaphezu kokoyika ukufa (ia 125 ¶2; 134 ¶24-26)
-
Ukwemba Ubuncwane ObuseBhayibhileni: (imiz. 8)
Est 2:15—UEstere wakubonisa njani ukuthozama nokuzeyisa? (w06 3/1 9 ¶7)
Est 3:2-4—Yintoni esenokuba yabangela ukuba uMordekayi angavumi ukuqubuda kuHaman? (ia 131 ¶18)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: Est 1:1-15 (imiz. 4 nangaphantsi)
YIKHUTHALELE INTSIMI
Utyelelo Lokuqala: (imiz. 2 nangaphantsi) Hambisa incwadana ethi Phulaphula UThixo Uze Uphile Ngonaphakade. Beka isiseko sokubuyela.
Xa Ubuyela: (imiz. 4 nangaphantsi) Yenza umboniso wendlela yokwenza ibuyelo kumntu othathe incwadana ethi Phulaphula UThixo Uze Uphile Ngonaphakade nize nincokole ngephepha 2-3. Beka isiseko sokubuyela.
Isifundo SeBhayibhile: (imiz. 6 nangaphantsi) Yenza umboniso wendlela yokuqhuba isifundo seBhayibhile usebenzisa iphepha 4-5 lencwadana ethi Phulaphula UThixo Uze Uphile Ngonaphakade. (km 7/12 6-7 ¶4)
INDLELA YOKUPHILA YAMAKRISTU
Ingoma 71
Iimfuno zebandla: (imiz. 10)
Uzuza Njani Kwindlela Entsha Eziqhutywa Ngayo Iintlanganiso Nakwincwadi Yazo?: (imiz. 5) Ingxubusho. Cela abaphulaphuli bagqabaze ngendlela mntu ngamnye aye wazuza ngayo kule ndlela intsha ziqhutywa ngayo iintlanganiso. Bakhuthaze bonke ukuba balungiselele kakuhle ukuze bazuze okungakumbi.
ISifundo SeBhayibhile Sebandla: ia isahl. 10 ¶1-11 nebhokisi ethi, “Yathatha Ixesha Elingakanani Imbalela yomhla kaEliya?” (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 113 Nomthandazo


text:
ICANDELO 12
Ukukhokelwa Bubulumko BukaThixo
Incwadi yeMizekeliso yingqokelela yamazwi esiluleko aphefumlelweyo, inkoliso yawo ebhalwe nguSolomon, nasikhokelayo kubomi bemihla ngemihla
NGABA uYehova nguMlawuli onobulumko? Enye indlela esinokuyifumana ngayo impendulo echanileyo kulo mbuzo, kukuqwalasela isiluleko sakhe. Ngaba siyasebenza? Ngaba ukusisebenzisa kuyabuphucula ubomi buze bube nentsingiselo ngakumbi? UKumkani uSolomon osisilumko wabhala intlaninge yemizekeliso. Le mizekeliso isebenza phantse kuzo zonke iinkalo zobomi bethu. Nantsi eminye yayo.
Simele sikholose ngoThixo. Ukuze sibe nolwalamano oluhle noYehova kubalulekile ukuba sikholose ngaye. USolomon wabhala: “Kholosa ngoYehova ngayo yonke intliziyo yakho, ungayami ngokwakho ukuqonda. Uze umgqale yena ezindleleni zakho zonke, kwaye uya kuwenza uthi tye umendo wakho.” (IMizekeliso 3:5, 6) Ukukholosa ngoThixo ngokufuna ulwalathiso lwakhe size simthobele, kwenza ubomi bethu bube nenjongo. Xa sisenjenjalo siyamvuyisa uYehova yaye simenza akwazi ukuphendula kwimbambano eyaphakanyiswa lutshaba lwakhe uSathana.—IMizekeliso 27:11.
Ukusebenzisana nabanye ngobulumko. Indlela uThixo awaluleka ngayo amadoda, abafazi nabantwana isebenza ngakumbi kweli xesha lethu kunangaphambili. Eyalela indoda ukuba ihlale ithembekile kumfazi wayo, uThixo uthi: ‘Yiba nemihlali ngumfazi wobutsha bakho.’ (IMizekeliso 5:18-20) Kwincwadi yeMizekeliso abafazi abatshatileyo bafumana umzekelo womfazi ofanelekileyo othandwayo yindoda nabantwana bakhe. (IMizekeliso, isahluko 31) Nabantwana bayalelwa ukuba bathobele abazali babo. (IMizekeliso 6:20) Le ncwadi ibonisa nokubaluleka kokuba nabahlobo, kuba ukuba yinkomo edla yodwa kwenza abantu bazingce. (IMizekeliso 18:1) Abahlobo banokusiphembelela ekwenzeni okulungileyo okanye okubi, ngoko kufuneka sibakhethe ngobulumko.—IMizekeliso 13:20; 17:17.
Zinyamekele ngobulumko. Incwadi yeMizekeliso inesiluleko esixabisekileyo ngendlela esinokukuphepha ngayo ukusebenzisa kakubi utywala, esinokukwazi ngayo ukulawula iimvakalelo zethu ngoxa sikhuthele emsebenzini. (IMizekeliso 6:6; 14:30; 20:1) Ilumkisa ngelithi ukukholosa ngezinto ezithethwa ngabantu kunesiluleko sikaThixo kukhokelela kwintlekele. (IMizekeliso 14:12) Isibongoza ukuba sikhusele umntu wangaphakathi, intliziyo, kwiimpembelelo ezonakalisayo, kwanokuba singalibali ukuba “iphuma [kwintliziyo] imithombo yobomi.”—IMizekeliso 4:23.
Izigidi zabantu ezisehlabathini zifumanise ukuba ukuphila ngesiluleko esinjalo kuyabuphucula ubomi bazo. Ngenxa yoko, zinezizathu ezininzi zokuthobela uYehova njengoMlawuli.
—Oku kusekelwe kwincwadi yeMizekeliso.
Funda Okungakumbi
Ngaba “Ubulumko Obuvela Phezulu” Buyasebenza Ebomini Bakho?
IBhayibhile ineengongoma ezine ezisinceda sibe nobulumko.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 “Xa athe uYehova uThixo wakho ekugqibeleni wakungenisa kulo ilizwe oya kulo ukuba ulidle ilifa,+ uya kususa iintlanga ezininzi phambi kwakho,+ amaHiti+ namaGirgashi+ nama-Amori+ namaKanan+ namaPerizi+ namaHivi+ namaYebhusi,+ iintlanga ezisixhenxe ezininzi nezinamandla kunawe.+
2 Uya kuzinikela kuwe ngokuqinisekileyo uYehova uThixo wakho, kwaye uya kuzoyisa.+ Uze uzitshabalalise ngenene.+ Uze ungenzi mnqophiso nazo okanye ubonise ubabalo kuzo.+
3 Uze ungendiselani nazo. Intombi yakho uze ungayiniki unyana wakhe, nentombi yakhe uze ungayithabatheli unyana wakho.+
4 Kuba iya kumtyekisa unyana wakho ekundilandeleni, baze ngokuqinisekileyo bakhonze thixo bambi;+ uvuthe umsindo kaYehova kuni, aze ngokuqinisekileyo akubhubhise ngokukhawuleza.+
5 “Ngoko ke, nifanele nenjenje kuzo: Nize nizidilize+ izibingelelo zazo, nizidilize iintsika zazo ezingcwele,+ nizigawule+ izibonda zazo ezingcwele,+ niyitshise ngomlilo+ imifanekiso yazo eqingqiweyo.
6 Ngokuba usisizwana esingcwele kuYehova uThixo wakho.+ Nguwe uYehova uThixo wakho amnyulileyo ukuba abe sisizwana sakhe, abe yinqobo kuye, kwizizwana zonke eziphezu komhlaba.+
7 “Akubanga ngenxa yobuninzi benu kunezizwana zonke le nto abonise umsa kuni uYehova waza waninyula,+ kuba nanimbalwa kunezizwana zonke.+
8 Kodwa kwaba ngenxa yokunithanda kukaYehova,+ nangenxa yokusigcina kwakhe isifungo awasifungela ookhokho benu,+ le nto anikhuphe ngesandla esomeleleyo uYehova,+ wanikhulula endlwini yamakhoboka,+ esandleni sikaFaro ukumkani waseYiputa.
9 Kwaye wazi kakuhle ukuba uYehova uThixo wakho nguTHIXO oyinyaniso,+ uTHIXO othembekileyo,+ obagcinela umnqophiso+ nobubele bothando abamthandayo nabayigcinayo imiyalelo yakhe kude kuse ezizukulwaneni eziliwaka,+
10 kodwa obabuyekezayo abamthiyayo, ebusweni babo, ngokuthi abatshabalalise.+ Akathingazi ngakulowo umthiyayo; uya kumbuyekeza ebusweni bakhe.
11 Uze uwugcine ke umyalelo nemimiselo nezigwebo endikuyalela zona namhlanje, uzenze.+
12 “Kothi ke, xa nithe naziphulaphula ezi zigwebo, nazigcina, nazenza,+ akugcinele umnqophiso+ nobubele bothando uYehova uThixo wakho awafunga ngazo kookhokho bakho.+
13 Yaye ngokuqinisekileyo uya kukuthanda, akusikelele,+ akwandise,+ asikelele nesiqhamo sesisu sakho+ nesiqhamo somhlaba wakho,+ ukudla kwakho okuziinkozo newayini yakho entsha neoli yakho, ithole lenkomo yakho elilithokazi nenzala yomhlambi wakho weegusha,+ emhlabeni lowo wawufungela ookhokho bakho ukuba wokunika.+
14 Uya kusikeleleka ngaphezu kwezizwana zonke.+ Akusayi kubakho ndoda namfazi ungenanzala kuwe, nasezilwanyaneni zakho zasekhaya.+
15 UYehova uya kuzishenxisa ngokuqinisekileyo zonke izifo kuwe; nezifo zonke ezibi zaseYiputa, ezo uzaziyo,+ akayi kuzibeka kuwe, kodwa eneneni uya kuzibeka kubo bonke abakuthiyayo.
16 Uze uzidle zonke izizwana ezo akunikayo uYehova uThixo wakho.+ Iliso lakho malingabi nosizi ngazo;+ ungabakhonzi oothixo bazo,+ ngokuba kuya kuba ngumgibe oko kuwe.+
17 “Xa uthe entliziyweni yakho, ‘Ezi ntlanga zininzi kakhulu kunam. Ndingakwazi njani na ukuzigxotha?’+
18 uze ungazoyiki.+ Koko khumbula kakuhle awakwenzayo uYehova uThixo wakho kuFaro nakwiYiputa yonke,+
19 izimanga ezikhulu azibonileyo amehlo akho,+ nemiqondiso nemimangaliso+ nesandla esomeleleyo+ nengalo eyoluliweyo+ awakukhupha ngayo uYehova uThixo wakho.+ Uya kwenjenjalo uYehova uThixo wakho kuzo zonke izizwana ozoyikayo.+
20 UYehova uThixo wakho uya kuthumela imvakalelo yokudakumba+ kuzo, zide zitshabalale ezo ziseleyo+ nezizifihlayo phambi kwakho.
21 Uze ungothuswa zizo, ngokuba uYehova uThixo wakho uphakathi kwakho,+ uThixo omkhulu nowoyikekayo.+
22 “UYehova uThixo wakho uya kuzishenxisa ngokuthe ngcembe ezi ntlanga phambi kwakho.+ Akuyi kuvunyelwa ukuba uziphelise ngokukhawuleza, kuba hleze ande aze akongamele amarhamncwa asendle.
23 Eneneni uYehova uThixo wakho wozinikela kuwe, aziphanzise ngophanziso olukhulu, zide zibhujiswe.+
24 Yaye ngokuqinisekileyo ookumkani bazo uya kubanikela esandleni sakho,+ uwatshabalalise amagama abo phantsi kwamazulu.+ Akukho bani uya kuma ngokuqinileyo ngokuchasene nawe,+ ude uzitshabalalise zona.+
25 Imifanekiso eqingqiweyo yoothixo bazo nifanele niyitshise ngomlilo.+ Uze ungayinqweneli isilivere negolide ekuzo,+ ungayithabatheli kuwe,+ kuba hleze urhintyelwe yiyo;+ ngokuba iyinto ecekisekayo+ kuYehova uThixo wakho.
26 Uze ungayingenisi into ecekisekayo endlwini yakho ukuze unganikelwa kwintshabalalo njengayo. Ifanele ibe nezothe kuwe, uyicekise,+ ngokuba inikelwe kwintshabalalo.+
Yithumele
Yithumele
Duteronomi 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
- 24 years old
- Date of birth: Mar 21, 1988
- Date of passing: Dec 18, 2012
""Ndiyakukhumbula mtshan'am maxa onke kodwa NguThixo owazi konke asivaleki isithuba sakho kusapho lwethu lonke, Lala ngoxolo"
Kutsho U Dabawo wakho!"
"You may not be with us but we still feel your presence. Your Spirit lives within us. You will always be remembered. Mzala cousin."
""Malume, sohlala sikukhumbula ngakumbi ngamaxesha okuphelakonyaka , Lala ngoxolo Ntlane, Sukude, Mkhondwana, Thole lomthwakazi.......!!!Dabs"
"Vigilante, ndiyakukhumbula mntasekhaya...sendikhumbula nomane ndicelwa R2 :-)"
"Ingathi bekuyizolo.
Sisamane sithetha ngawe ngokungathi ubusandula ukuphuma ngomnyango.
Usasinceda lowo usandla sakhe singenakho ukusiphuncula kwihambo yethu yokudla ubomi.
Siyaziyolisa ngamaxesha ethu okonwaba nawe phezu kweli gada!"
"lala ngoxolo Ntlane,sukude,mkhondwana"
"Wanga umphefumlo wakho ungaphumla ngoxolo nangona kubuhlungu kakhulu xa ndicinga ngawe.Yanga uThixo angalipholisa inxeba elinzulu kum ngokumka kwakho, Ntlane elihle!"
"Lala ngo xolo mntlane, siyohlala sikukhumbula. Silungiselele indawo kwelo khaya."
"Lala ngoxolo."
"Iingcinga ngawe zisavuselela intlungu yokushiywa nguwe!"
"Amaxesha obumnandi angeze asithele ezingqondweni zethu. Ubukho bakho ezintliziyeni zethu abusayi kugutyungelwa nto. Sizanelisa ngelithi wayekhona uThixo ngalo mini yayisaziwa nguye, esekhona nakaloku nje ukuze aman' ukusiphulula iinduma. Hamba Ntlane elihle, Ntlang' entle!"
to visit this memorial:
Subscribe to receive e-mail notifications when others contribute to this memorial.
Have a suggestion for us?


text:
ULUTSHA LUYABUZA
Ndingamelana Njani Nentlungu?
Wonk’ umntu angasentlungwini. IBhayibhile ithi: “Ukukhawuleza asikokwababalekayo, idabi asilolabanamandla, bonke behlelwa lixesha nasisihlo esingenakubonwa kwangaphambili.” (INtshumayeli 9:11) Aba bantu baquka ulutsha oluye lwasentlungwini. Luye lwamelana njani nayo? Makhe sithethe ngale mizekelo mibini.
UREBEKAH
Abazali bam baqhawula umtshato xa ndandina-14.
Ndandingakholelwa ukuba abazali bam bayawuqhawula umtshato, ndandicinga ukuba uTata udinga nje ixesha lokuba akhe abe yedwa. Wayemthanda uMama—wayeza kumshiyela ntoni? Wayeza kundishiyela ntoni mna?
Kwakunzima ngam ukuxelela nabani na ngoko kwakusenzeka. Ndandingafuni nokucinga ngako. Ndandicaphuka nakuba ndandingakuqondi oko ngelo xesha. Ndaqalisa ukuba neengxaki njengexhala nokuphuthelwa.
Xa ndandina-19, umama wabulawa sisifo somhlaza. Sasingabahlobo abakhulu.
Njengokuba ukuqhawul’ umtshato kwabazali bam kwakusothusa, ukusweleka kukaMama kwandixhela. Andikaxoli nangoku. Iye yaqatsela ingxaki yam yokungalali ibe ndisenexhala.
Nakuba kunjalo, ndincedwe zizinto eziliqela. Ngokomzekelo, iMizekeliso 18:1 isilumkisa ngokuba singazohluli kwabanye, ngoko ndizama ukuthobela elo cebiso.
NjengeNgqina likaYehova ndiye ndizame nokufunda uncwadi lwethu olukhuthazayo olusekelwe eBhayibhileni. Enye incwadi eyandincedayo ngoxa abazali bam babeqhawul’ umtshato yethi, Imibuzo Yabantu Abaselula—Iimpendulo Eziluncedo. Ndikhumbula ndifunda isahluko esikuMqulu 2 esinomxholo othi, “Ngaba Ndinokonwaba Ndikhuliswa Ngumzali Omnye?”
Isibhalo endisithandayo esindinceda ndimelane nexhala nguMateyu 6:25-34. Kuvesi 27, uYesu wathi: “Ngubani na kuni onokuthi ngokuba nexhala ongeze ikubhite enye kubude bobomi bakhe?”
Sonke siza kwehlelwa zizinto ezimbi. Kodwa ndiye ndafunda kumzekelo kaMama ukuba ibalulekile indlela esimelana ngayo nezilingo. Zininzi izinto eziye zamehlela—ukuqhawuka komtshato nesifo esinganyangekiyo—kodwa kuzo zonke ezo zinto wayesoloko onwabile ibe nokholo lwakhe kuThixo lwahlala lomelele kwade kwasekupheleni. Andisayi kuze ndizilibale izinto andifundise zona ngoYehova.
Khawucinge ngoku: Kungakunceda njani ukufunda iBhayibhile noncwadi olusekelwe kuyo umelane neentlungu?—INdumiso 94:19.
UCORDELL
Xa ndandina-17, ndandikho xa uTata wayesweleka. Ukusweleka kwakhe kwakuyeyona ntlungu kwezakha zandehlela ebomini bam. Ndandikhathazeke kakhulu.
Ndandingayikholelwa into yokuba uswelekile yaye ndandisithi ayinakuba nguye lo ugqunywe ngamashiti. Ndazixelela ukuba ngomso uza kuvuka. Ndandiziva ndingumpha ochutywe walahlwa.
Mna nentsapho yasekhaya singamaNgqina kaYehova, ibe amalungu ebandla esasikulo asixhasa ngeyona ndlela xa kwasweleka uTata. Ayesondla, asicela ukuba siye kuhlala nawo yaye ayesoloko esondele kuthi—kungekhona nje ixeshana kodwa kangangexesha elide. Ngendlela awasixhasa ngayo, ndaqonda ukuba amaNgqina kaYehova ngamaKristu okwenene.—Yohane 13:35.
Isibhalo esiye sandikhuthaza yeye-2 kwabaseKorinte 4:17, 18. Ithi: “Nakuba imbandezelo iyeyokomzuzwana yaye incinane, isizisela uzuko olugqwese ngakumbi nangakumbi nolungunaphakade; ngoxa siphosa amehlo ethu, kungekhona kwizinto ezibonwayo, kodwa kwizinto ezingabonwayo. Kuba izinto ezibonwayo zezokwexeshana, kodwa izinto ezingabonwayo zingunaphakade.”
Ivesi yokugqibela ndandiyithanda. Intlungu kaTata yayiyeyokwexeshana, kodwa izithembiso zikaThixo ngekamva zingunaphakade. Ukusweleka kukaTata kwandinika ithuba lokucinga ngendlela endandibuphila ngayo ubomi bam ibe zatshintsha izinto ezazilusukelo lwam.
Khawucinge ngoku: Intlungu ekwehleleyo ingakunceda njani uphinde ucinge ngezinto ozisukelayo ebomini?—1 Yohane 2:17.
Funda Okungakumbi
Ithemba Lokwenene Ngabantu Obathandayo Abafileyo
Ngaba uswelekelwe sisalamane okanye umhlobo wakho? Ngaba ungaphinde ubabone? Funda ngoko kufundiswa yiBhayibhile ngovuko.


text:
Ingxelo Yentlanganiso Yonyaka Ka-2014
Iminyaka Eyi-100 Yokulawula KoBukumkani!
Ngo-Oktobha 4, 2014, abantu abamalunga nabayi-19 000 bebeze kwintlanganiso yonyaka ye-130 yeWatch Tower Bible and Tract Society of Pennsylvania. Ucwangciso belubanjelwe kwiHolo yeNdibano yamaNgqina kaYehova eJersey City, eNew Jersey, eMerika, ibe abanye bebebukele kwividiyo bekwezinye iindawo.
Usihlalo wale ntlanganiso ibinguMark Sanderson, ilungu leQumrhu Elilawulayo lamaNgqina kaYehova. Kumazwi akhe okuvula, uMzalwan’ uSanderson wagxininisa ukuba intlanganiso yalo nyaka yimbali, kuba yiminyaka eyi-100 kumiselwe uBukumkani obungoMesiya.
UMzalwan’ uSanderson waphinda wathetha ngezinto ezintathu eziye zaphunyezwa buBukumkani ebudeni bale minyaka iyi-100:
Umsebenzi wokushumayela owenziwa ehlabathini lonke. Besikelelwa nguYehova, abantu bakhe baye bazibhokoxa ekusasazeni iindaba ezilungileyo zoBukumkani. Inani labavakalisi liye landa kuba ngo-1914 bebembalwa kodwa ngonyaka wenkonzo ka-2014 bangaphezu kwezigidi ezisibhozo. Siza kuqhubeka sishumayela ngenzondelelo de uYehova athi kugqityiwe.
Ukukhuselwa kwabantu abaza kulawulwa buBukumkani njengeqela. Abefundisi neenkokeli zezopolitiko ziye zawachasa ngokukrakra amaNgqina kaYehova ibe zikhe zazama nokuwaval’ umlomo. Kodwa ke, uYehova uye wabakhusela njengeqela abakhonzi bakhe. Ukoyisa kwiinkundla ezininzi, njengakwiNkundla Ephakamileyo yaseMerika neNkundla YaseYurophu Yamalungelo Abantu kubonisa phandle ukuba uYehova uyasikhusela.
Ukumanyana kwabantu abahlukahlukeneyo. UBukumkani bukaThixo buye bamanyanisa abantu abaneemvelaphi neelwimi ezingafaniyo, bubanceda bamelane neengxaki ezahlukahlukeneyo. UMzalwan’ uSanderson wathi: “NguYehova uThixo kuphela onokukwazi ukuwenza lo mmangaliso.” Wabethelela indlela bonke abo babekhona abanelungelo ngayo ngokubakho kwabo kule ntlanganiso yonyaka ingasoze ilibaleke.
Iividiyo Ezinomxholo Othi Yiba Ngumhlobo KaYehova.
Kwaphindwa kwathethwa ngezi vidiyo zabantwana, ekusele iyiminyaka engaphezu kwemibini sizinandipha. UMzalwan’ uSanderson waqala ngokutshayelela ividiyo yodliwano-ndlebe olwenziwe nabantwana abasuka kwiindawo ezahlukahlukeneyo. Ababekho bachukumiseka yindlela abantwana abakuxabisa ngayo oko bakufunde kwezi vidiyo.
Kwaboniswa ividiyo entsha. Inomxholo othi, “UYehova Uza Kukunceda Ube Nesibindi.” Le vidiyo yemizuzu eyi-12 yenza libe lelokwenene ibali lentombazana engumSirayeli, eyaba nenkalipho yokuthetha ngoYehova kwinkosikazi kaNahaman. (2 Kumkani 5:1-14) Le vidiyo yafakwa ku-jw.org ngoMvulo, ngo-Oktobha 6, 2014 ibe ifumaneka ngeelwimi ezingaphezu kweziyi-20.
IJW Language.
UMzalwan’ uSanderson wenza isaziso ngale ndlela intsha eza kunceda amaNgqina kaYehova afunde olunye ulwimi ukuze ashumayele. IJW Language inamagama namabinzana angaphezu kwayi-4 000 ngeelwimi eziyi-18. Ekuhambeni kwexesha kuza kufakwa namanye amagama, amabinzana, iintshumayelo zasentsimini nezinye izinto.
Usasazo LwamaNgqina KaYehova.
Ababekho bachulumanca bakuva ukuba kuza kubakho isitishi sikamabonwakude samaNgqina kaYehova kwi-intanethi, esifumaneka ngesiNgesi. Esi sitishi, sikwikomkhulu lehlabathi eBrooklyn, eNew York, eMerika siza kubonisa iividiyo, umculo nofundo lweBhayibhile olurekhodiweyo. Ukongezelela, nyanga nganye kuza kubakho inkqubo eza kube iqhutywa lilungu leQumrhu Elilawulayo okanye abazalwana abalincedisayo.
UMzalwan’ uSanderson wasibukelisa enye yezi nkqubo. Isenziwa nguStephen Lett weQumrhu Elilawulayo, le nkqubo yayibonisa umsebenzi owenziwayo ukuze kulungiselelwe olu sasazo. Olu sasazo luqale ukusebenza ngo-Oktobha 6, 2014 ibe unokungena kulo ngokuya kwiwebhsayithi ethi tv.jw.org.
“UBukumkani Buneminyaka Eyi-100 Bulawula.”
USamuel Herd weQumrhu Elilawulayo wadlala ividiyo ethetha ngendlela uBukumkani bukaThixo obuye banceda ngayo ekuphuculeni umsebenzi wethu wokushumayela. Ibonisa imbali, imiboniso namava abaliswa ngamaNgqina angamagqala. Le vidiyo ikwabalaselisa ukusetyenziswa kwe-“Photo-Drama of Creation” igramafoni, amakhadi anesigidimi, izibhengezo eziphethwe ngamangqina neemoto ezinesandisi-lizwi nelungiselelo lezikolo zokusiqeqeshela intsimi.
Ngokuhlala sicinga ngoko uBukumkani sele bukuphumezile kule minyaka iyi-100, sitsho sikulangazelela oko buseza kukuphumeza kwikamva.
Iingoma Zonqulo.
Bachulumanca bonke ababekho xa uDavid Splane weQumrhu Elilawulayo wenza isaziso sokuba baceba ukuhlaziya iculo lethu elithi, Culela UYehova. Iqweqwe lalo liza kufana neleNguqulelo Yehlabathi Elitsha ehlaziyiweyo. Ukwenziwa kwalo ngezinto ezisemgangathweni kubonisa indlela umculo obaluleke ngayo ekunquleni.
Kwakhona uMzalwan’ uSplane wathi kuza kongezwa ezinye iingoma ezimbalwa ezintsha eculweni. Kodwa akuyomfuneko ukuba silinde de iculo elihlaziyiweyo liprintwe ngaphambi kokuba sicule iingoma ezintsha. Ziza kufakwa ku-jw.org ukugqitywa nje kwazo.
Kule ntlanganiso yonyaka kwaculwa iingoma ezintsha ezintathu, ebeziqheliselwe ngamalungu aseBheteli ekuqaleni kwaloo veki. UMzalwan’ uSplane wayiculisa ngokwakhe ingoma enomxholo othi, “UBukumkani Bumiselwe—Mabuze!” Le ngoma yaqanjwa ngokukhethekileyo kuba ihambelana neminyaka eyi-100 yokuzalwa koBukumkani. Emva kokuba ikwayara iyiculile, yaphinda yayicula kunye nabantu ababekho. Ebudeni bocwangciso, ikwayara nabantu ababekho baphinda bacula enye ingoma entsha enomxholo othi, “Sinike Inkalipho.”
Udliwano-ndlebe.
UGerrit Lösch weQumrhu Elilawulayo wadlan’ indlebe nezibini ezitshatileyo ezintathu ezineminyaka emininzi ziseBheteli. Zabalisa ngotshintsho eziye zalubona lusenzeka ebudeni baloo minyaka. UMzalwan’ uLösch wathi iBhayibhile yaxela kwangaphambili ngotshintsho olwenzeka entlanganweni ibe wabongoza bonke ukuba bahambisane nentlangano kaYehova.—Isaya 60:17.
“Izinto Ezifuziselayo Nezokoqobo.”
UMzalwan’ uSplane wanikela intetho eyayichaza isizathu sokuba uncwadi lwethu lwakutshanje lungasathethi ngezinto ezifuziselayo nezokoqobo njengoko kwakunjalo ngaphambili.
Ngaphambili, amadoda namabhinqa anyanisekileyo ekuthethwe ngawo eBhayibhileni kwakudla ngokuthiwa amela amaKristu athile anyanisekileyo anamhlanje. Kwakhona, iingxelo eziliqela zeBhayibhile kwakucingwa ukuba zimela iziganeko ezinento yokwenza nabakhonzi bakaThixo namhlanje. Kuyavunywa ukuba kuyachulumancisa ukufunda ngezi zinto. Kutheni uncwadi lwethu lwakutshanje lungasathethi kangako ngezinto ezifuziselayo nezokoqobo?
IZibhalo zibonisa ukuba ezinye izinto okanye iziganeko zimela umntu othile okanye into ethile ebalulekileyo. Apho iBhayibhile ithetha ngokucacileyo ngokunxibelelana okukhoyo phakathi kwezinto ezifuziselayo nezokoqobo kuba lula ukuyamkela loo nto. UMzalwan’ uSplane wathi: “Kodwa xa kungekho nto ichazwa yiBhayibhile nathi sifanele sithule.” Sifanele sikuphephe ukuthetha into engathethwayo yiBhayibhile. Ukongezelela, ukuba sichith’ ixesha elininzi sijonga ukuba isibhalo siyafuzisela okanye sibhekisela kwinto yokoqobo kusini na, sisenokungayiboni indlela esinokusisebenzisa ngayo kubomi bethu bemihla ngemihla enoba sinethemba lasezulwini okanye elasemhlabeni.—Roma 15:4. *
“Ngaba Uza ‘Kuhlala Ulindile’?”
Le ntetho yanikelwa nguMzalwan’ uLett, yalungisa indlela ebesikade siwuqonda ngayo umzekelo kaYesu weentombi ezilishumi ezinyulu. (Mateyu 25:1-13) Lo mzekeliso siwuqonda ngale ndlela ngoku: Umyeni nguYesu ibe iintombi ezinyulu ngabalandeli abathanjisiweyo bakaYesu. (Luka 5:34, 35; 2 Korinte 11:2) Lo mzekeliso ubhekisela kwimihla yokugqibela, incopho yawo isebudeni bembandezelo enkulu. Echaza iintombi ezinyulu ezintlanu eziziziyatha, uYesu wayengathi uninzi lwabakhonzi abathanjisiweyo baza kuzingqina benganyanisekanga kuze kufuneke kufakwe abanye endaweni yabo. Kunoko, wayedlulisela isilumkiso. Kanye njengokuba iintombi ezintlanu ezinyulu zaziziingqondi ibe ezinye ezintlanu zaziziziyatha, mthanjiswa ngamnye wayezikhethela enoba uza kunyaniseka okanye uza kunganyaniseki.
Ekubeni singafuni ukuthetha izinto ezingathethwayo yiBhayibhile, asifuni kukhangela umzekeliso wanamhlanje ohambelana ngqo nalo mzekeliso wezi ntombi zinyulu zilishumi. Kunoko, sijonga into esiyifundayo kulo mzekeliso. Enoba sithanjisiwe okanye ‘singabezinye izimvu,’ sonke sinembopheleleko yokuba zizikhanyiso size ‘sihlale silindile.’ (Yohane 10:16; Marko 13:37; Mateyu 5:16) Akukho mntu unokunyaniseka endaweni yethu. Mntu ngamnye ‘ufanele anyule ubomi’ ngokuhlala ephaphile aze akhuthale ekushumayeleni.
“Umzekeliso Weetalente.”
Kwintetho eyalandelayo, uAnthony Morris weQumrhu Elilawulayo walungisa indlela esiwuqonda ngayo umzekeliso weetalente. (Mateyu 25:14-30) Ngoku siyayiqonda into yokuba inkosi ekulo mzekeliso (uYesu) iza kuwavuza amakhoboka (abalandeli bakhe abathanjisiweyo abathembekileyo abalapha emhlabeni) kwikamva xa efika, aze abathabathele kuye ezulwini. Xa wayethetha ngoko kuza kwenzeka ‘kwikhoboka elingendawo nelidangeleyo,’ uYesu wayengaprofeti ngokuba inani elikhulu labalandeli bakhe abathanjisiweyo lalingazi kuthembeka. Kunoko, wayelumkisa abathanjiswa ngemfuneko yokuba bahlale bephaphile baze baphephe isimo sengqondo nezinto zekhoboka elingendawo.
Ziintoni esizifundayo kulo mzekeliso? Inkosi kulo mzekeliso iphathise amakhoboka ayo into exabisekileyo. Ngokufanayo, uYesu uphathise abalandeli bakhe into ayijonga njengexabisekileyo—ukushumayela nokwenza abafundi. Ulindele ukuba sonke sizibhokoxe kulo msebenzi, ngokweemeko zethu. UMzalwan’ uMorris wabancoma bonke ababekho ngenzondelelo yabo kulo msebenzi woBukumkani.
“Ngubani Oza Kuhlasela Abantu BakaThixo Kungekudala?”
Lo mbuzo ubangel’ umdla, ngumxholo wentetho yokugqibela eyayinikelwa nguGeoffrey Jackson weQumrhu Elilawulayo. UMzalwan’ uJackson wathetha ngokuhlaselwa kwabantu bakaThixo kwikamva, apho uGogi wakwamaGogi eza kube etshotsha phambili.
Besikade sisithi uGogi lelinye igama likaSathana uMtyholi emva kokuba egxothwe ezulwini. Kodwa ke, uMzalwan’ uJackson wathi mininzi imibuzo ephakamayo ngale nkcazelo. Ngokomzekelo, uYehova waxela kwangaphambili ukuba xa uGogi esoyiswa, uYehova uza ‘kunikela uGogi ezintakeni ezidla inyama nakumarhamncwa asendle.’ (Hezekile 39:4) Kwakhona uYehova waprofeta wathi “uGogi naso sonke isihlwele sakhe” baza kungcwatyelwa aph’ emhlabeni. (Hezekile 39:11) Kodwa zingenzeka njani ezo zinto kwisidalwa somoya? USathana uza kuphoswa enzonzobileni kangangeminyaka eyi-1 000, akazi kudliwa okanye angcwatywe. (ISityhilelo 20:1, 2) Ukongezelela, ekupheleni kweminyaka eyi-1 000, uSathana uza kukhutshwa enzonzobileni ibe ‘uza kulahlekisa iintlanga ezikwiimbombo zone zomhlaba, uGogi noMagogi.’ (ISityhilelo 20:7, 8) Licacile elokuba, uSathana akanakulahlekisa uGogi ukuba unguGogi.
UMzalwan’ Jackson wachaza ukuba uGogi wakwaMagogi wesiprofeto sikaHezekile ufanele ukuba umele kungekhona uSathana kodwa ingqokelela yeentlanga eziza kuhlasela abantu bakaThixo kwikamva. Ukuhlasela kukaGogi kunokwenzeka ukuba kuyafana nokuhlasela ‘kokumkani wasemntla’ nokuhlasela ‘kookumkani bomhlaba.’—Daniyeli 11:40, 44, 45; ISityhilelo 17:12-14; 19:19.
Ngubani ke lo ‘kumkani wasemntla?’ Sakube sive. Sekunjalo, kuqinis’ ukholo ukubona indlela eziqhubeka zihlaziywa ngayo ezi ziganeko ziza kwenzeka kwikamva njengoko sisondela kulo. Asikoyiki ukuhlaselwa, kuba siyazi ukuba uGogi wakwaMagogi uza koyiswa ngokupheleleyo ngoxa bona abantu bakaThixo beza kuhlala bekho ngonaphakade. *
Ukuqukumbela.
UMzalwan’ uSanderson wenza isaziso sokuba iNguqulelo Yehlabathi Elitsha encinane ngoku iyafumaneka. Kwakhona, kulungiselelwa ukuba iBhayibhile irekhodwe ngabantu abahlukahlukeneyo abaza kuba ngabalinganiswa babantu abaseBhayibhileni. Iinxalenye ezisele zirekhodiwe ziza kumana zifakwa ku-jw.org ibe kuza kuqalwa ngencwadi kaMateyu.
UMzalwan’ uSanderson wenza isaziso somxholo wonyaka ka-2015 osekelwe kwiNdumiso 106:1 othi: “Bulelani kuYehova, kuba ulungile.” Wabakhuthaza bonke ukuba bakhangele izinto abanokumbulela ngazo uYehova suku ngalunye.
Ingoma yokuqukumbela yayiyingoma yesithathu kwiingoma ezintsha, enomxholo othi “UYehova Ligama Lakho.” Onke amalungu asixhenxe eQumrhu Elilawulayo angena ekwayareni eyayiseqongeni njengoko nababekho babecula le ngoma imnandi neyiqukumbele kakuhle le ntlanganiso ingasoze ilibaleke!
^ isiqe. 22 Le ntetho nezimbini ezalandelayo yona zisekelwe kumanqaku akwiMboniselo kaMatshi 15, 2015.
^ isiqe. 30 Le ntetho isekelwe kwinqaku elikwiMboniselo kaMeyi 15, 2015.
Funda Okungakumbi
Mbulele UYehova Uze Usikeleleke
Ukuba nombulelo kunokukunceda njani ujongane nezilingo?
Imbalasane Eyomelez’ Ukholo Igqiba Iminyaka Elikhulu
Kulo nyaka i-“Photo-Drama of Creation,” imbalasane yefilimu eyayenzelwe ukwakha ukholo lokuba iBhayibhile iliLizwi likaThixo, igqiba iminyaka elikhulu ukususela kumboniso wokuqala.
Iminyaka Elikhulu Yomculo Odumisa UThixo
AmaNgqina kaYehova awusebenzise njani umculo kunqulo lwawo?